Staršia žena, mladší muž: Týmto známym párom nevadí vekový rozdiel

Keď je vo vzťahu staršia žena, verejnosť sa často pohorší.

Je zaužívaným názorom, že vo vzťahu by mal byť starší muž a žena mladšia. Tento pomerne puritánsky názor zdieľajú mnohí, preto ľuďom často nevadí, ak sa po boku postaršieho muža objaví žena, ktorá by mu mohla byť dcérou, či dokonca niekedy aj vnučkou. Niektorí sa nad tým pohoršia, väčšina však len mávne rukou, no sú aj takí, ktorí tohto muža za jeho „úlovok“ obdivujú. To, že má americký prezident Donald Trump po boku o 23 rokov mladšiu manželku, nepobúri nikoho. O výkričníky vo verejnej mienke sa však pričinil nový francúzsky prezident Emmanuel Macron, ktorý je ženatý s o 24 rokov staršou ženou. Ich vzťah začal, keď on mal 15 a ona bola 39-ročná učiteľka na škole, ktorú navštevoval. O 14 rokov neskôr sa vzali a už desať rokov tvoria pár, ktorý pôsobí vždy zaľúbene. Mladý prezident má svoju manželku vždy po boku a tá na svoj vek 64 rokov rozhodne nevyzerá. Nižší vek partnera ju skutočne omladzuje a nepriamo núti k tomu, aby sa o seba a svoj vzhľad starala. Len ťažko dnes nájdeme v šoubiznise dvojicu, ktorá by predbehla nového francúzskeho prezidenta a jeho prvú dámu vo vekovom rozdiele. Speváčka Madonna však v minulosti randila s niekoľkými mužmi, ktorí boli od nej mladší, a nielen o pár rokov. Medzi ňou a modelom Timorom Steffensom bol vekový rozdiel 29 rokov. Ako prezradil Timor pre DailyMail, vždy preferoval skôr staršie ženy, ktoré sú nezávislé, majú vlastný názor a od ktorých sa veľa naučí. Rozišli sa po krátkom vzťahu v auguste 2014. Manažérka, matka a hlava rodiny Kardashianových, sestier, ktoré sú známe z reality show chodí s Coreym Gamblom, ktorý je od nej mladší o 25 rokov, od októbra 2014. V šou Ellen DeGeneres o Coreym povedala: „Veľmi dobre vychádza s deťmi aj mojimi dcérami. Vek je len číslo.“ Herečka známa z filmov Farba citov, Dievča vo vlaku alebo Špión sa so svojim mladým priateľom objavila prvýkrát na odovzdávaní cien Emmy v septembri 2015. Spôsobili mierny rozruch napriek tomu, že spolu oficiálne chodili už minimálne rok. O 20 rokov mladší Philip je produkčným manažérom a vraj je veľmi inteligentný. Možno aj to Allison na ňom priťahuje. Speváčka a herečka Jennifer Lopez je ďalšou zo žien, ktoré preferujú po svojom boku mladších mužov. Niekoľkokrát ju médiá spájali s mladými hercami, modelmi či tanečníkmi. Dva roky tvorila pár s tanečníkom Casperom Smartom, ktorý bol od nej mladší o 17 rokov. Rozišli sa v roku 2014. Aktuálne krásku spájajú s baseballovou hviezdou, Alexom Rodriguezom, ktorý je tentoraz mladší len o 6 rokov. Dvojica sa pozná už niekoľko rokov, no posledné týždne ich vídať vo vzájomnej spoločnosti čoraz častejšie. Ashton mal 25, Demi o 15 rokov viac, keď sa v roku 2003 stretli na večery ich spoločných priateľov. Okamžite si rozumeli a v júni 2003 sa už objavili spoločne na červenom koberci. Pravidelne v rozhovoroch chválili jeden druhého a označovali sa za spriaznené duše. Vzali sa v roku 2005. Po niekoľkých rokoch manželstva médiá Ashtona podozrievali z nevery, pribúdajúce nezhody viedli k odlúčeniu dvojice a neskôr aj k rozvodu v roku 2013. Herečka prežila v živote niekoľko víťazstiev. Okrem ocenenia Oscarom získala aj pevné trvácne manželstvo s plastickým chirurgom Rezom Jarrahym, s ktorým sa vzali v januári 2001. Pár má dnes spoločne tri deti. Reza je od Geeny mladší o 15 rokov. Sexy herca Hugha Jackamana si v roku 1996 ulovila Debora-Lee, austrálska herečka a producentka, ktorá je od neho o 12 rokov staršia. Spoločne vychovávajú dve deti, Oscara a Avu, ktoré si adoptovali. Ako šťastný a neodlúčiteľný pár pôsobia speváčka Shakira a futbalista Gerard Piqué, ktorý je od nej mladší o 10 rokov. Vekový rozdiel však medzi nimi nepoznať. Pár tvoria od roku 2010 a majú dvoch synov, Milana a Sashu Piqué Mebarak. Manželstvo popovej divy a amrického rappera a producenta prešlo vzostupmi aj pádmi. Dvojica sa od svadby v roku 2008 niekoľkokrát rozišla a niekoľkokrát obnovila manželský sľub. Len nedávno sa hovorilo, že Mariah s o dvanásť rokov mladším manželom ukončila vzťah, no šoubiznisové hviezdy sú opäť spolu a majú dve deti, dvojčatá Moroccan a Monroe Cannon. Romantický vzťah hollywoodskych hercov pretrváva od roku 2011. Eva, ktorá je od Ryana staršia o šesť rokov, porodila ich prvú dcéru Esmeraldu v septembri 2014, druhé dieťa, Amada, porodila v máji 2016. Ryan Gosling v mnohých rozhovoroch nezabudnite pochváliť svoju ženu a dokazuje, ako si ju ako ženu, partnerku, herečku a matku ich detí váži. Blonďavá herečka bola známa vzťahom s Justinom Timberlakom, po ďalších menších či väčších romantických vzťahoch skončila pred oltárom s Benjim Maddenom, ktorý je o sedem rokov mladší. S gitaristom a vokalistom punk rockovej skupiny Good Charlote sa vzali v januári 2015 po trojmesačnej známosti. Ako herečka uviedla pre DailyMail, „Keď viete, tak viete“, čím chcela naznačiť, že cítila, že Benji je pre ňu ten pravý. Herečka známa zo seriálu The Good Wife sa s Keithom Lieberthalom vzala v roku 2007. Spoločne majú syna Kierana a Hollywood ich považuje za jednu z dvojíc s najpevnejším manželstvom. Julianna je od Keitha staršia o 11 rokov.


Bude prvou ženou medzi skautmi NHL. Granatová bude pracovať pre Seattle

NEW YORK. Bývalá hokejistka Cammi Granatová sa stala prvou ženou, ktorá bude pracovať ako skaut pre klub zámorskej NHL. Posilnila rady nováčika súťaže zo Seattlu. Tím zo západného pobrežia USA bude pôsobiť v súťaži od roku 2021. Jeho generálnym manažérom bude Ron Francis, ktorý predtým pracoval v Caroline. Granatová bola kapitánkou zlatého amerického družstva z olympiády 1998 v Nagane. "Mala som viacej možností, ako zostať v hokejovom hnutí. Seattle mi perfektne sedí, je to skvelá príležitosť," citovala ju agentúra AFP.


Chorvátsko, Island aj Španielsko. Pozrite si lokácie, kde vznikal seriál Hra o tróny

BRATISLAVA. Veľké finále už vypuklo. Denník SME pripravil pre fanúšikov seriálu Hra o tróny veľkú infografiku. Je na nej vyznačených 81 lokalít, kde filmári nakrúcali seriál, ktorý prepisuje históriu televíznych seriálov. Hra o tróny vznikala takmer výlučne v Európe. Filmári nakrúcali na mnohých lokalitách v Severnom Írsku, kde si dokonca postavili aj megarepliku Dubrovnika, ďalej v spomenutom Chorvátsku, Grécku, Španielsku, Škótsku. Filmové scény vznikli na Islande, v Maroku aj na Malte. Mnohé zo seriálových lokácií patria medzi obľúbené dovolenkové destinácie a mnohé sa, naopak, stali vyhľadávanými až po tom, čo sa tam nakrúcal obľúbený seriál. Scény zo seriálu v porovnaní s reálnymi lokalitami nájdete podrobne rozpísané tu.


Humanitárna loď s migrantmi žiada tri európske štáty o pomoc

Taliansko a Malta jej prístup do prístavov zamietli.

MADRID. Španielska humanitárna loď, ktorá sa už týždeň plaví v Stredozemnom mori so 121 migrantmi na palube a hľadá prístav, kde by sa mohla vylodiť, požiadala Španielsko, Francúzsko a Nemecko o pomoc. Nezisková organizácia Open Arms vo štvrtok oznámila, že vládam spomínaných krajín poslala listy, v ktorých ich žiada, aby sa obrátili na Európsku komisiu, aby našla riešenie na jej problém. "Znovu opakujeme, že je naliehavo potrebné mať k dispozícii bezpečný prístav, v ktorom by sme mohli vylodiť týchto ľudí v súlade s medzinárodnými dohodami a najmä v súvislosti s deklaráciou ľudských práv, ktorá zdôrazňuje právo na život," uviedla šéfka misie záchrannej lode Open Arms Anabel Montes. Loď sa v súčasnosti nachádza pri talianskom ostrove Lampedusa, no Taliansko a Malta jej odmietli prístup do ich prístavov.


Lesy SR pripúšťajú obmedzenie ťažby v okolí Bratislavy

Odborná analýza ponúka viacero možností ako hospodáriť s bratislavskými lesmi.

BRATISLAVA. Štátny podnik Lesy SR pripúšťa zníženie ťažby v lesoch v okolí Bratislavy. Na základe analýzy, ktorú urobila Technická Univerzita vo Zvolene, ponúkajú Lesy SR viacero alternatív hospodárenia v bratislavských lesoch. Obmedzenie ťažby však bude potrebné finančne kompenzovať zo strany hlavného mesta a jej mestských častí. Bratislavský magistrát a mestské časti majú osem týždňov na výber jednej z alternatív. Informovalo o tom tlačové oddelenie Lesov SR. Lesy SR sa starajú približneo 4 600 hektárov lesov v okolí Bratislavy. Označujú sa ako prímestské lesy. Rozširovanie hlavného mesta spôsobuje, že sa lesy dostávajú do tesnej blízkosti obytných štvrtí. Ťažba v lesoch môže vyvolať problémy, pretože Bratislavčania využívajú lesy najmä na oddych a rekreáciu. Analýza navrhuje sedem spôsobov hospodárenia, od najjemnejších ako je vylúčenie ťažby a bezzásahový režim, až po bežné hospodárenie. „Uvedomujeme si, že les je aj miestom pre oddych. Obzvlášť to platí pre také rušné mesto, ako je Bratislava. Hľadali sme preto spôsob, ako zladiť našu lesnícku činnosť s potrebou vytvorenia oddychovej zóny pre obyvateľov Bratislavy. Na základe vypracovanej štúdie môžeme zmeniť hospodárenie v prímestských bratislavských lesoch,“ vysvetľuje Marián Staník, generálny riaditeľ Lesov SR. „Analýza, ktorú si dali vypracovať štátne lesy, potvrdzuje princíp, ktorý uplatnila aj Bratislava v prípade mestských lesov. To znamená zonáciu, ktorou vzniknú rozsiahle oblasti so znížením objemu ťažby a bez ťažby dreva,“ uviedol hovorca bratislavského magistrátu Peter Bubla. Bubla sa k otázke kompenzácií pre Lesy SR nevyjadril, ale dodáva, že pokiaľ Lesy SR pripúšťajú obmedzenie ťažby, ktorá by mala mať negatívny dopad na hospodárenie štátnych lesov, pripúšťajú zároveň aj to, že v súčasnosti neprebieha v lesoch len nevyhnutná ťažba pre zdravý vývin lesov, ale aj ťažba vyslovene hospodárska, na ktorú poukazujú bratislavské samosprávy a Bratislavčania, ktorí si želajú mať lesy najmä pre rekreáciu.


Nemocnica sv. Michala nenakupovala techniku úsporne, tvrdí NKÚ

Najvyšší kontrolný úrad tvrdí, že pri efektívnom hospodárení mohol byť výsledok nemocnice priaznivejší.

BRATISLAVA. Nemocnica svätého Michala v Bratislave neefektívne obstaráva zdravotnícku techniku a iné tovary a služby. Vyplýva to z výsledkov tretej kontroly Najvyššieho kontrolného úradu (NKÚ) v zdravotníctve, jeho pracovníci sa bližšie pozreli na roky 2011 až 2015. NKÚ nie je jediný, ktorý na neefektívnosť nákupov nemocnice upozornil. Nedávno tak urobil aj Úrad pre verejné obstarávanie po podnete od Nadácie Zastavme korupciu. Výsledky kontroly označilo ministerstvo vnútra za zavádzajúce a tvrdí, že k závažným nedostatkom nedošlo. Výsledky kontroly nemajú korešpondovať s informáciami, ktoré dostali novinári. "Zo záverov oficiálneho protokolu NKÚ vyplýva, že kontrolou nedošli k žiadnym závažným nedostatkom Nemocnice sv. Michala," uviedol tlačový odbor ministerstva, pod ktorý nemocnica patrí. Rezort tiež poukázal, že nemocnica je z hľadiska cash flow vo vyrovnanom hospodárení. Strata, ktorú spomínal NKÚ, má byť len účtovná. "Nemocnica sv. Michala dlhodobo odpisuje obstaraný majetok - stavba novej budovy a nákup vybavenia nemocnice. Investície do majetku sú objektívne vyššie ako u iných porovnávaných nemocníc," reagovalo ministerstvo. Nesúhlasí ani s počtami prístrojov, ktoré mala nemocnica podľa NKÚ nakupovať nad stotisíc eur. Nemá ich byť 25 ale 16. Vo výsledkoch kontrol NKÚ upozornil, že Nemocnica sv. Michala patrí medzi tie transformované zdravotnícke zariadenia, kde došlo k podozreniu z koordinácie postupu uchádzačov pri verejnom obstarávaní. Nebola však jediná, kde nastalo podozrenie. NKÚ pri kontrole transformovaných nemocníc našiel dokopy deväť tendrov, kde ponuku podal len jeden uchádzač, ktorý aj zvíťazil. "Čo evokuje podozrenie z koordinácie postupu uchádzačov pri verejnom obstarávaní," uviedla hovorkyňa úradu Daniela Bolech Dobáková. Najvyšší kontrolný úrad sa stotožňuje i s výčitkami Úradu pre verejné obstarávanie. Aj ten kritizoval tender za takmer 23 miliónov eur, cez ktorý nemocnica nakúpila zdravotnícku techniku spolu s bežným vybavením či IT technológiami, pretože to malo obmedziť hospodársku súťaž. Ani podľa NKÚ to nebolo hospodárne a tiež v súlade s nediskrimináciou uchádzačov. "Uskutočnením samostatných zákaziek mohlo zdravotnícke zariadenie dosiahnuť širší okruh záujemcov o obstarávanie a vyšší tlak na ceny, okrem iného aj elimináciou subdodávok," povedala Bolech Dobáková. Nemocnica svätého Michala podľa NKÚ obstarala za sledované obdobie spolu 25 prístrojov v hodnote nad stotisíc eur, zatiaľ čo ostatné transformované nemocnice 16 zdravotníckych prístrojov s cenou vyššou ako 50-tisíc eur. Kontrolóri tiež upozornili, že hospodárenie väčšiny transformovaných nemocníc sa končilo ziskom, výnimku však mala tvoriť práve Nemocnica sv. Michala. Výsledky jej hospodárenia boli počas celého kontrolovaného obdobia záporné (kumulovaná strata viac než 17,7 mil. eur). Kontrolný úrad tvrdí, že výrazný nárast nákladov má síce objektívne dôvody a súvisia s výstavbou nemocnice, no z výsledkov vyplýva, že pri efektívnom hospodárení mohol byť výsledok priaznivejší. Nemocnica sv. Michala mala i vysokú nákladovosť zdravotníckych výkonov, vyplýva z kontrol. Na 100 eur poskytnutej zdravotnej starostlivosti vynaložila 192 eur, čo je takmer dvojnásobok. Treba tu zmeniť systém cenotvorby zdravotníckych výkonov, upozornil NKÚ. Chýbajú mu jasné pravidlá v stanovovaní cien, potrebu zmeny vidí aj v definovaní oprávnených nákladov na jednotlivé výkony. Nemocnica sv. Michala spadá pod ministerstvo vnútra. Dlhodobo odmieta pochybenia pri nákupoch. Nákup cez jedného dodávateľa v prípade tendra za 23 miliónov eur odôvodnilo i časovou tiesňou. Riaditeľ nemocnice Marián Križko povedal, že viaceré časti vybavenia sú podľa neho špičkové, preto i cena je vyššia. Na nákup zdravotníckeho vybavenia sa nedávno pozrel aj Inštitút zdravotnej politiky. Nezdal sa mu predražený, "keďže ide o špičkové zdravotnícke vybavenie". Je však možné diskutovať o tom, či je takéto vybavenie v nemocnici potrebné, uviedol inštitút koncom minulého roka.


Anisimovová na US Open nepôjde, tesne pred začiatkom turnaja jej zomrel otec

NEW YORK. Americká tenistka ruského pôvodu Amanda Anisimovová nebude štartovať na grandslamovom turnaji US Open. Sedemnásťročná talentovaná hráčka sa odhlásila z podujatia po tom, čo v utorok náhle zomrel jej otec a tréner v jednej osobe Konstantin Anisimov. Informáciu potvrdil ESPN jej agent. Konstantina Anisimova našli mŕtveho v pondelok. Príčina úmrtia nebola v tej chvíli známa, podľa dostupných informácií tréner netrpel žiadnou chorobou. Ako uviedol portál tennis.life, príčinou mohol byť infarkt. Konstantin Anisimov sa spolu so svojou ženou Olgou a najstaršou dcérou Mariou presťahovali z Ruska do USA v roku 1998. Amanda sa o tri roky neskôr narodila v New Jersey, odmalička sa začala venovať tenisu a pod vedením svojho otca sa postupne šplhala svetovým rebríčkom. V roku 2017 sa stala juniorskou šampiónkou na US Open, tento rok sa prebojovala do semifinále na Roland Garros. Aktuálne jej patrí v rebríčku WTA 24. priečka.


Deficit verejných financií podľa Šramka neohrozuje ich stabilitu

Predseda Rady pre rozpočtovú zodpovednosť sa stretol s prezidentkou.

BRATISLAVA. Očakávaný deficit verejných financií neohrozuje ich stabilitu. A to napriek tomu, že Slovensko ani v tomto roku nedosiahne vyrovnaný rozpočet a aj pre budúci rok je plánovaný polpercentný deficit. Predseda Rady pre rozpočtovú zodpovednosť Ivan Šramko o tom informoval v utorok po stretnutí s prezidentkou SR Zuzanou Čaputovou. Hovorili spolu aj o tom, že niektoré posledné legislatívne návrhy, schválené v parlamente, prinášajú veľmi výrazné riziká pre budúcnosť verejných financií Slovenska. "Externé riziká existujú a z hľadiska ich povahy sa môžu ešte výrazne zhoršiť, ale môžu aj uplynúť a potom by sa mohla globálna ekonomika vrátiť k stabilným časom," povedal Šramko s tým, že vývoj je ťažko predvídateľný.Slovensko by sa podľa šéfa RRZ malo naďalej usilovať o dosiahnutie vyrovnaného rozpočtového hospodárenia, hoci zatiaľ sa to nedarí. "Je to naša formálna legálna povinnosť, to znamená, máme to v našich zákonoch, že náš rozpočet má byť vyrovnaný, resp. prebytkový. Vyžadujú to aj európske pravidlá. Tak to vyžaduje predovšetkým samotný záujem slovenskej ekonomiky," uviedol Šramko. "Náklady v budúcnosti, ktoré budú spojené s demografiou, so zastropovaním dôchodkového veku, momentálne aj s prijatým minimálnym dôchodkom, budú tak obrovské, že budúce vlády sa nebudú vedieť s nimi vysporiadať bez dramatických opatrení. Pokiaľ sa teda nezačneme na to pripravovať už dnes," upozornil Šramko.Hlavných dôvodov neplnenia zámeru na vyrovnaný rozpočet je viacero. Predseda RRZ poznamenal, že najmä konsolidačné úsilie v minulosti mohlo byť lepšie. Ak by bolo opreté o výdavkové limity, tak by nebolo možné dosiahnuté nadpríjmy v minulosti používať na nové výdavky, ale museli by ísť hlavne na konsolidáciu. "A keby tento princíp platil, tak sme mohli mať vyrovnaný rozpočet už v roku 2018. Možno taký mäkký strednodobý rámec, ktorý umožňuje flexibilne dávať nové výdavky, ktoré ani neboli súčasťou verejných financií, je jedna z príčin, prečo sme zatiaľ vyrovnaný rozpočet nemali," poznamenal Šramko.Hovorca prezidentky Martin Strižinec informoval, že hlava štátu sa začala zaujímať o tému rozpočtu a zdravia verejných financií komplexne. "To je príprava na stretnutie s ministrom financií (Ladislavom Kamenickým), ktoré bude v dohľadnom čase," povedal hovorca s tým, že v stredu sa stretne s riaditeľom Útvaru hodnoty za peniaze Štefanom Kiššom a šéfkou implementačnej jednotky úradu vlády Miriamou Letovanec. "Bude mať veľmi komplexné informácie od najpovolanejších. Zaujíma sa o celý kontext, ako sa nám darí hospodáriť, ktoré opatrenia vlády sú v zmysle udržateľnosti verejných financií zmysluplné, ktoré menej," uviedol Strižinec s tým, že prezidentku zaujímajú aj témy, ktoré s tým súvisia.Šramko považuje za dobré, že napriek absencii vyrovnaného rozpočtu sa verejný dlh od roku 2013 postupne znižoval a jeho podiel klesol pod 50 percent výkonnosti ekonomiky. "Malo to byť rýchlejšie, mohli sme už byť aj s dlhom nižším. Neviem, či sa to dá oznámkovať. Možno ten zámer by som hodnotil dvojkou a realitu možno štvorkou," podotkol Šramko. Hlavnými rizikami pre tohtoročný výsledok hospodárenia štátu sú podľa neho najmä nižšie daňové príjmy, ako boli rozpočtované. Ale aj vyššie výdavky, ktoré boli spojené so sociálnymi transfermi na nezamestnanosť, nemocenské, pričom vyššie ako plánované budú aj výdavky samospráv. "Očakávame, že deficit za tento rok môže byť väčší ako jedno percento, pokiaľ vláda ešte neprijme nejaké opatrenia, ktoré to dokážu znížiť," povedal predseda RRZ.Rada pre rozpočtovú zodpovednosť budúci týždeň vydá správu, ktorá bude už konkrétne hodnotiť riziká spojené s návrhom rozpočtu na rok 2020. Ten predpokladá deficit zatiaľ na úrovni 0,5 percenta. "Rozpočet mnohými legislatívnymi návrhmi, ale aj schválenými vecami už bol výrazne nabúraný. Treba to hodnotiť v kontexte toho, že momentálne v parlamente prebiehajú úplne neštandardné iniciatívy, ktoré dokážu v rozpore so schváleným rozpočtom ho ešte zhoršovať, alebo dávať do inej polohy," podotkol Šramko. Ako príklad spomenul návrh na minimálny dôchodok, ktorý bol presunutý z roku 2021 na rok 2020, a to dokonca v parlamente so zatiaľ nekvantifikovaným dopadom na verejné financie. "To je ukážka toho, ako sa dokážu odlišovať náklady v rozpore s neschváleným rozpočtom. Aj návrhy, keď vláda schváli daň z tabaku a poslanci vyhlásia, že ju neschvália," uviedol Šramko. Takých rizík v rozpočte je podľa neho viac.Kedy by mohol štát hospodáriť s vyrovnaným rozpočtom, je zatiaľ otázne. A to napriek tomu, že návrh trojročného rozpočtu verejnej správy na roky 2020 až 2022 s ním počíta predbežne v rokoch 2021 a 2022. "V roku 2021 chýbajú opatrenia za 750 miliónov eur a v roku 2022 za vyše miliardu eur. Je to ešte stále nepodopreté konkrétnymi opatreniami, je to len zámer vlády," upozornil Šramko. Kľúčové je podľa neho to, aby zámer na vyrovnaný rozpočet v budúcnosti zabezpečili vláda a parlament. "Nerobíme prognózu, vyčíslili sme riziká, ktoré sú spojené s vyrovnaným rozpočtom pre roky 2021 a 2022," uzavrel Šramko.


Bývalý šéf Trumpovej kampane žaluje špeciálneho prokurátora Muellera

Manaforta v októbri obvinili v súvislosti s údajným zasahovaním Ruska do volieb v USA.

WASHINGTON. Bývalý šéf prezidentskej kampane Donalda Trumpa Paul Manafort podal v stredu žalobu na špeciálneho prokurátora Roberta Muellera, ktorý sa venuje vyšetrovaniu údajného zásahu Ruska do volieb USA, a ministerstvo spravodlivosti. Manafort, ktorého v októbri v súvislosti so spomínaným zasahovaním obvinili zo sprisahania proti USA, v nej tvrdí, že prokurátori jeho obvinením prekročili svoje právomoci. "Vyšetrovanie špeciálneho prokurátora a následné obvinenie je výsledkom porušenia viacerých postupov a procedúr ministerstva spravodlivosti a inak prekračuje akúkoľvek zákonnú právomoc vyšetrovať vzťahy medzi jednotlivcami spojenými s Trumpovou kampaňou a ruskou vládou, " uvádza sa v žalobe. Manafort vo svojej žalobe, ktorú podal na federálnom súde vo Washingtone, okrem iného uvádza, že sa o jeho zahraničné aktivity zaujímali federálni prokurátori už niekoľko rokov. V júli 2014 sa dobrovoľne stretol s prokurátormi ministerstva spravodlivosti a detailne s nimi diskutoval o svojich aktivitách na Ukrajine, vzťahoch s diplomatmi v Kyjeve a jeho zahraničnom bankovníctve na Cypre. Táto činnosť podľa neho ale "nemá žiadne spojenie s prezidentskými voľbami v roku 2016 ani s Donaldom Trumpom. A tiež ich neodhalilo Muellerovo vyšetrovanie". Manaforta obvinili zo sprisahania či prania špinavých peňazí na základe jeho lobistickej činnosti v mene proruskej ukrajinskej politickej strany. Manafortova žaloba je doteraz najpriamejšou výzvou voči Muellerovej zákonnej právomoci a rozsahu jeho mandátu ako špeciálneho prokurátora. Podal ju v čase, keď Republikáni napadli vyšetrovateľov tím zo straníckeho zaujatia medzi jeho členmi. Hovorca ministerstva spravodlivosti označil žalobu za "pochabú" zdôraznil však, že má žalobca právo podať, čo chce. Muellerov hovorca situáciu odmietol komentovať.


Ministerstvo zverejní kľúčové dôkazy z Muellerovej správy

Mueller vyšetroval údajné prepojenie Ruska a prezidentskej kampane Donalda Trumpa.

WASHINGTON. Justičný výbor Snemovne reprezentantov amerického Kongresu v pondelok oznámil, že americké ministerstvo spravodlivosti súhlasilo s odovzdaním časti dôležitých dôkazov zo správy špeciálneho vyšetrovateľa Roberta Muellera, informovala agentúra AP. Ministerstvo zverejní aj dokumenty, ktoré sa použili na posúdenie, či prezident Spojených štátov Donald Trump bránil výkonu spravodlivosti, informovala agentúra AP. Predseda výboru Jerrold Nadler povedal, že ministerstvo sa v pondelok začne zaoberať predvolaním, ktoré vydal výbor, a poskytne niektoré z Muellerových "najdôležitejších dokumentov". Podľa Nadlera k nim budú mať prístup všetci členovia výboru. Ministerstvo spravodlivosti sa k situácii bezprostredne nevyjadrilo. Ide o prvú dohodu, ktorú sa výboru podarilo s ministerstvom spravodlivosti dosiahnuť od zverejnenia Muellerovej správy, pripomína AP. Snemovňa reprezentantov má v utorok hlasovať o uznesení, ktoré by justičný výbor oprávnilo začať občiansky súdny proces v súvislosti s Muellerovým materiálom. Mueller vyšetroval údajné prepojenie Ruska a prezidentskej kampane Donalda Trumpa v roku 2016. Vyšetrovanie ukončil 22. marca tohto roka, pričom následne správu z neho predložil ministrovi spravodlivosti Williamovi Barrovi. Minister potom 24. marca zverejnil v liste adresovanom Kongresu krátke štvorstranové zhrnutie najdôležitejších záverov z Muellerovho vyšetrovania, podľa ktorých sa volebný tím súčasného prezidenta Trumpa spolčenia s Ruskom nedopustil.


Festival sa hudobníkom vyhrážal, že ich vyhostí. Kvôli Trumpovi sa ospravedlnil

Na americkom South by Southwest už vystupovali aj slovenskí hudobníci.

Ak nebudete dodržiavať naše pravidlá, vyhostíme vás. Takýto odkaz si punková kapela Told Slant našla vo svojej zmluve s americkým showcasovým festivalom South by Southwest. Mala na ňom vystúpiť budúci týždeň. Nakoniec sa však rozhodla neprísť – podmienky v zmluve sa ich príliš dotkli. Organizátori podujatia na to však mali dôvod: Niektorí interpreti zo zahraničia zvykli svoju návštevu využiť na to, aby zahrali aj na iných miestach, než len na festivale. Tým však porušovali podmienky svojho vystupovania a dokonca aj podmienky pridelenia cestovných víz. Jazyk, ktorý organizátori na zmluve použili, je však predsa len trochu tvrdý. Ak sa totiž o podobnom prípade dozvedia, budú nútení: „zrušiť umelcom pobyt v hoteli, vylúčia a nahradia ich v programe a nahlásia túto skutočnosť imigračnému úradu.“ Mnohým hudobníkom tento štýl komunikácie pripomenul Donalda Trumpa a jeho zákaz moslimom a na stanici PBS zmluvy skritizoval aj právnik z americkej firmy Goldstein & Guilliams: "Nie je to štandardné, nie je to bežné a príliš to prekračuje hranicu toho, čo je potrebné." Po verejnom tlaku sa však festival ospravedlnil. "S nedávnym prezidentovým zákazom silno nesúhlasíme a chceme vás uistiť, že budeme aj naďalej podporovať zahraničných umelcov," napísali organizátori vo vyhlásení a zároveň sa zaviazali zmluvy pre umelcov do budúceho roka zmeniť. Vypadne z nich veta o imigračnom úrade. Zároveň dodali, že počas tridsaťročnej histórie s ním ani raz nekomunikovali. Na festivale v minulosti vystupovali aj slovenské kapely Talkshow a Longital.


Menový fond predpovedá Číne ďalšie spomalenie ekonomiky v roku 2020

Zástupca generálneho riaditeľa fondu hovorí o primeranom raste.

WASHINGTON. Rast čínskeho hospodárstva sa môže v nasledujúcom roku 2020 opäť spomaliť, aj keď už svetové hospodárstvo pravdepodobne naberie tempo. Uviedol to Medzinárodný menový fond. Fond vo svojej správe o výhľade svetovej ekonomiky skonštatoval, že rast čínskeho hospodárstva by mohol v budúcom roku klesnúť na 5,8 z odhadovaných 6,1 percenta v tomto roku 2019 a zo 6,6 percenta v minulom roku. "Čínska ekonomika spomaľuje, pokračuje v doterajšom trende spomaľovania, ktorý sa začal pred pár rokmi," povedal Tao Zhang, zástupca generálneho riaditeľa Medzinárodného menového fondu po výročnom jesennom zasadnutí fondu a Svetovej banky cez víkend vo Washingtone. Upozornil pritom na vývoj vo svete v uplynulých rokoch, ktorý poznačilo napätie v obchode a iné geopolitické sily, čo prehĺbilo neistotu a zhoršilo situáciu v čínskej ekonomike. Napriek tomu Zhang pripomenul, že aktuálne tempo rastu je "primerané", keďže Čína reštrukturalizuje svoju ekonomiku tak, aby expandovala udržateľnejším spôsobom. To znamená spoliehať sa menej na dlhy ako motor ekonomiky a viac sa zamerať na domácu spotrebu. Takýto prechod podľa Zhanga prinesie síce pomalší, ale udržateľnejší a kvalitnejší rast v Číne. Čína v piatok oznámila, že jej hrubý domáci produkt sa v 3. štvrťroku zvýšil o 6 percent, čo bol jeho najmenší nárast od 1. štvrťroku 1992. "Nečakajte, že akákoľvek ekonomika, bez ohľadu na svoju veľkosť, môže nepretržite rásť o 10 percent alebo 7 či 8 percent," uviedol. "Podľa môjho názoru je rast o 5,8 percenta alebo akékoľvek blízke číslo, primeraný," dodal. Predpokladané spomalenie čínskeho hospodárstva v budúcom roku je v rozpore s prognózou menového fondu o oživení svetovej ekonomiky. Podľa predpovede fondu svetové hospodárstvo dosiahne v roku 2020 rast na úrovni 3,4 percenta po predpokladanom spomalení na 3 percentá v tomto roku z 3,6 percenta vlani, čiastočne v dôsledku neistoty spôsobenej obchodným sporom USA a Číny. Fond však zároveň uviedol, že tento výhľad nie je "zaručený", pretože je závislý od zníženia politickej neistoty.


Bratislava počíta škody po veternej smršti, ľudia môžu hlásiť podnety

Veterná smršť spôsobila škody po celom meste.

BRATISLAVA. Štvrtková (10.8.) veterná smršť v Bratislave spôsobila okrem popadaných konárov, stromov a zablokovaných komunikácií aj poškodenie stĺpov verejného osvetlenia. Pracovníci mestského dispečingu sú aktuálne v teréne a naprávajú vzniknuté škody. Situácia je vážna najmä v mestských lesoch, kde počas piatkovej očakávanej búrky môže dôjsť k pádu ďalších stromov. TASR o tom informovala Katarína Kohútiková z komunikačného oddelenia bratislavského magistrátu "Najhoršia situácia je v mestských lesoch Bratislavy, kde sú neprejazdné viaceré úseky komunikácií v dôsledku padnutých stromov. Organizácia Mestské lesy v Bratislave zároveň prosí občanov, aby zvážili návštevu bratislavského lesoparku v najbližších dňoch, pretože silnejší vietor môže počas dnešného dňa ešte pretrvávať," uviedla Kohútiková. Mesto podľa nej eviduje škody aj na stožiaroch verejného osvetlenia, ktoré boli zdemolované na Solivarskej, Jankolovej, Smolenickej a Dlhej ulici. Poškodené boli aj vzdušné rozvody či svietidlá. Hlavné mesto bude preto v najbližších dňoch osádzať nové stožiare, ako aj svietidlá a rozvody. Dovtedy bude prevádzka kalamitou dotknutých úsekov verejného osvetlenia zabezpečená náhradnými prepojeniami, resp. zmenou konfigurácie napájania verejného osvetlenia. Kohútiková informovala, že Dopravný podnik Bratislavy (DPB) mal najväčší problém s trolejbusovou a električkovou dopravou v centre mesta, pričom bola nasadená aj náhradná doprava. "Autobusom musel dispečing meniť trasy kvôli bezpečnosti a pre neprejazdnosť komunikácií. Dispečing DPB, útvar trakčného vedenia, energodispečing a zamestnanci koľajových tratí počas celej noci pracovali a odstraňovali následky smršte. Linka č. 201 bola od rána odklonená zo Šancovej smer Hlavná stanica cez Pražskú na Prokopa Veľkého a naspäť tou istou trasou, nakoľko strom poškodil trolejové vedenie," objasnila Kohútiková. Hlavné mesto prostredníctvom svojho dodávateľa odstránilo spadnuté konáre a stromy vo viac ako 15 lokalitách, napríklad na Banskobystrickej, Záhradníckej, Tomášikovej, Šancovej, Podunajskej, na Karvašovom chodníku, Kollárovom námestí, Vajanského nábreží, na zjazde z Mosta Apollo a ďalších miestach. Mesto podľa Kohútikovej eviduje približne 30 spadnutých a viac ako 10 zlomených stromov. Ďalšie budú potrebovať odbornú starostlivosť, ktorú už začal zabezpečovať dodávateľ mesta. Generálny investor Bratislavy zaznamenal spadnuté konáre aj v mestských fontánach, ktoré budú očistené a znova napustené. Bratislavská zoo až na poškodenie ohrady pre vlky neeviduje žiadne vážnejšie škody. "Situáciu naďalej monitorujú pracovníci bratislavského magistrátu a operatívne reagujú na podnety verejnosti. Tie môže verejnosť posielať na dispecing@bratislava.sk, prípadne volať na číslo +421 259 356 762 a nonstop dispečing +421 263 810 151," uzavrela Kohútiková.


Arbitráž pre D4 a R7 je problém vyplývajúci z koncesnej zmluvy, tvrdí Palčák

Záujem dodržať termín je podľa odborníka na oboch stranách.

BRATISLAVA. Arbitráž iniciovaná koncesionárom projektu výstavby a prevádzky diaľnice D4 a rýchlostnej cesty R7 voči štátu je právny problém priamo vyplývajúci z podmienok koncesnej zmluvy. V nej sú stanovené jednoznačné povinnosti zmluvných strán, ako aj sankcie. Pre agentúru SITA to uviedol generálny riaditeľ Výskumného ústavu dopravného (VÚD) v Žiline Ľubomír Palčák v súvislosti s návrhom koncesionárskej spoločnosti Zero Bypass Limited na arbitrážne konanie voči Ministerstvu dopravy a výstavby (MDV) ako obstarávateľovi projektu D4 a R7 v okolí hlavného mesta. Z hľadiska posúdenia miery nesplnenia povinnosti oboch zmluvných strán je podľa Palčáka ťažké prejudikovať výsledok sporu. "Tak na strane koncesionára ako aj štátu je záujem dodržať pôvodný termín dokončenia výstavby. Štát získa na tom, že vyrieši viaceré dopravné problémy Bratislavy, a koncesionár získa ako protihodnotu koncesnú splátku za dostupnosť užívania," poznamenal šéf VÚD. "Rozumiem ale, že ak štát hrozí zmluvnými termínmi výstavby a majetkovo-právne vysporiadanie, ako úloha štátu, neprebehlo podľa nastaveného časového harmonogramu, je prirodzené, že sa s koncesionárom dostávame do sporu," upozornil Palčák.Otázne je podľa odborníka aj dodržanie termínov z hľadiska koordinácie stavby D4 s projektom rozšírenia D1 a výstavbou mimoúrovňovej križovatky Ivanka - sever. "Napriek všetkému verím, že z oboch strán bude vyvinuté maximálne úsilie, aby nevyhnutná doba prípadného neskoršieho uvedenia stavieb do prevádzky, čo by sa ale teoreticky nemuselo dotknúť R7, bola čo najkratšia," očakáva Palčák.V pôvodnom termíne na jar 2020 by mali byť hotové dva z troch úsekov R7 medzi Holicami a Ketelcom a obidva úseky D4 Bratislava, Jarovce - Ivanka, sever - Bratislava, Rača, ktoré majú byť hotové na jeseň budúceho roka, môžu podľa stavu prác meškať. Projekt juhovýchodného obchvatu Bratislavy na diaľnici D4 podľa experta umožní okrem odvedenia tranzitnej dopravy rozptýliť vozidlá zo súčasného jediného exponovaného vstupu vo Vajnoroch do viacerých vstupných (výstupných) brán v Bratislave. "Naopak, rýchlostná cesta R7 od obce Holice až po Bratislavu umožní z juhovýchodného periférneho územia previesť najmä zdrojovú a cieľovú dopravu, ktorú dnes obsluhuje paralelná cesta prvej triedy I/63," podotkol Palčák. "Celý projekt bude mať vzhľadom na jeho dopravnú kapacitu významný pozitívny dopad na jazdné časy užívateľov infraštruktúry najmä počas ranných a popoludňajších dopravných špičiek," dodal.


Česká národná banka ponechala úrokové sadzby nezmenené, dôvodom je vývoj v zahraničí

Urobila tak už tretie zasadnutie po sebe.

PRAHA. Česká národná banka (ČNB) ponechala podľa očakávania kľúčovú úrokovú sadzbu nezmenenú, už tretie zasadnutie po sebe. Banková rada ČNB v stredu oznámila, že hlavná dvojtýždňová repo sadzba zostáva na úrovni 2 %. Naposledy sadzbu upravila začiatkom mája, keď ju zvýšila o 25 bázických bodov. Nemenila sa ani diskontná sadzba, ani lombardná sadzba. V prvom prípade zotrvala na úrovni 1 % a v druhom na úrovni 3 %. Ako povedal hlavný ekonóm ING Jakub Seidler, dôvodom ponechania sadzieb na nezmenenej úrovni je najmä neistý vývoj na zahraničných trhoch. S ponechaním sadzieb na pôvodnej úrovni počítal aj ekonóm zo spoločnosti Capital Economics Jason Tuvey. "Pri pokračovaní miery inflácie nad stanoveným inflačným cieľom nemá centrálna banka dôvod v krátkom čase nasledovať kroky ECB a menovú politiku uvoľniť," povedal. "Očakávame, že cyklus uvoľňovania menovej politiky by sa mohol začať niekedy v polovici budúceho roka," dodal Tuvey.


Macron vyzval čínskeho prezidenta na rešpektovanie jednoty EÚ

Čínsky prezident Si Ťin-pching sa stretol s európskymi lídrami.

PARÍŽ. Francúzsky prezident Emmanuel Macron vyzval v utorok na spoločnej tlačovej konferencii čínskeho prezidenta Si Ťin-pchinga, aby "rešpektoval jednotu Európskej únie", a apeloval aj na pestovanie "príkladných vzťahov" Európy s Čínou. Informovali o tom tlačové agentúry AFP a Reuters. Macron pripustil, že medzi EÚ a Čínou existuje rivalita, ale žiadal, aby obe strany posilnili mnohostrannosť vo vzťahoch. Čínsky prezident zavítal do Francúzska v rámci svojej cesty po európskych krajinách; Macron ho privítal v Paríži už v pondelok. Si v utorok absolvoval stretnutie so šéfom Elyzejského paláca, nemeckou kancelárkou Angelou Merkelovou a predsedom Európskej komisie Jeanom-Claudom Junckerom. Po ich stretnutí sa konala tlačová konferencia. "Radi by sme pokročili v obnove mnohostranných vzťahov. Máme rozdielne názory, nezhody - je jasné, že v dejinách ľudstva sa vplyv nezaobíde bez rivality, nikto nie je naivný. Ale my Čínu rešpektujeme a sme odhodlaní viesť dialóg a spolupracovať. Prirodzene, očakávame, že naši hlavní partneri budú rešpektovať jednotu Európskej únie a hodnoty, ktoré vyznávame a presadzujeme vo svete," povedal Macron. Si Ťin-pching vyhlásil, že EÚ a Čína "spoločne napredujú", ale oba obchodné bloky musia prekonať "podozrenia". "Samozrejme, existujú rozdiely a súťaženie, ale je to pozitívne súťaženie," uviedol Si na tlačovej konferencii v Paríži. "Napredujeme spoločne. Nemali by sme dovoliť, aby nás vzájomné podozrenia viedli k tomu, že sa budeme neustále pozerať dozadu za chrbát," dodal čínsky líder. EÚ je pre Čínu najväčším obchodným partnerom a Si prišiel do Európy toto partnerstvo ešte posilniť. Nemecká kancelárka Merkelová vyzvala čínskeho lídra, aby ponúkol väčšiu "reciprocitu" v obchodovaní a investovaní medzi Čínou a Európou, najmä pokiaľ ide o pekinskú iniciatívu rozsiahlej infraštruktúry s názvom Nová hodvábna cesta (tiež stratégia Jeden pás, jedna cesta). Táto hospodárska iniciatíva je "veľmi dôležitý projekt" a "my, Európania, v ňom chceme hrať úlohu", vyhlásila Merkelová na spoločnej tlačovej konferencii. "Toto musí viesť k reciprocite a my máme trochu problém vidieť ju," doplnila nemecká kancelárka, keď stála po boku Si Ťin-pchinga, Macrona a Junckera. Prezidenti Číny a Francúzska vyjadrili snahu o posilnenie boja proti zmene klímy a vyzvali medzinárodné spoločenstvo, aby si premyslelo investície tak, že budú šetrnejšie k planéte, informovala v utorok tlačová agentúra AP. Obaja politici vydali vyhlásenie ku klíme, ktoré bolo v rozpore s postojom prezidentom USA Donalda Trumpa. Ten so svojou krajinou odstúpil od parížskej klimatickej dohody z roku 2015, sčasti pre obavy, ako dohoda ohrozí americké podnikanie. Si Ťin-pching a Macron vo vyhlásení zdôraznili "dôležitosť preorientovať verejné aj súkromné investície tak, aby bojovali proti klimatickým zmenám a chránili biodiverzitu", čo platí predovšetkým pre rozvojové krajiny, kde je Čína hlavným investorom. Ubúdanie biodiverzity totiž ohrozuje živočíšne aj rastlinné druhy a ich prirodzené prostredia po celej planéte. Obaja prezidenti potvrdili svoju podporu Parížskej dohode z roku 2015, ktorá zaväzuje krajiny znížiť emisie skleníkových plynov, lebo práve tie spôsobujú globálne otepľovanie; napríklad ide o emisie v odvetví energetiky a chladenia.


Letisko v Tripolise je údajne v rukách odporcov vlády

Letisko v Tripolise je nefunkčné od roku 2014.

KÁHIRA. Sily lojálne veliteľovi tzv. Líbyjskej národnej armády (LNA) Chalífovi Haftarovi v sobotu oznámili, že získali kontrolu nad letiskom v hlavnom meste Tripolis. Informovala o tom agentúra AP, podľa ktorej k obsadeniu letiska došlo dva dni po tom, čo Haftar nariadil svojim silám obsadiť Tripolis, kde sídli líbyjská vláda podporovaná Organizáciou Spojených národov. Agentúra AP dodala, že letisko v Tripolise je nefunkčné od roku 2014, keď bola bojmi zničená veľkú časť jeho infraštruktúry. AP upozornila, že správu o dobytí letiska Haftarovi vernými jednotkami zatiaľ nepotvrdila ani vláda uznaná medzinárodným spoločenstvom, ani jej naklonené polovojenské jednotky ani samotná OSN. Postup Haftarových jednotiek však podľa AP vyvoláva veľké obavy z možného stretu medzi znepriatelenými polovojenskými jednotkami. Takýto konflikt by totiž Líbyu zrejme doviedol k ďalším násilnostiam, ktoré by boli zrejme najhoršie od roku 2011. Vtedy v Líbyi vypukla občianska vojna, ktoré viedla k zosadeniu a neskôr aj k zabitiu dlhoročného vodcu Muammara Kaddáfího. O kontrolu nad krajinou bohatou na ropu už celé mesiace súperí medzinárodne uznaná vláda národnej jednoty so sídlom v Tripolise ležiacom na západe krajiny s vládou sídliacou v Tobruku na východe. Veliteľ LNA Chalífa Haftar (75), ktorý podporuje vládu so sídlom na východe Líbye, vydal vo štvrtok rozkaz na postup na Tripolis, kde sídli medzinárodne uznaná vláda tejto severoafrickej krajiny. Cieľom tejto operácie je podľa jeho slov "oslobodenie Tripolisu". Osobitný vyslanec generálneho tajomníka OSN pre Líbyu Hasan Salamé v sobotu vo vysielaní televízie 218 ubezpečil, že OSN vynakladá veľké úsilie, aby zabránila eskalácii eskalácie v tejto krajine. Bezpečnostná rada OSN vyzvala v piatok oddiely LNA, aby zastavili svoj postup na hlavné mesto Tripolis. Varovala, že tento krok ohrozuje stabilitu Líbye.


Velez-Zuzulová utrpela vážne zranenie a vynechá štart novej sezóny

Počas tréningu v stredisku Ushuaia si roztrhla krížny väz v pravom kolene.

BRATISLAVA. Slovenská zjazdová lyžiarka Veronika Velez-Zuzulová utrpela v nedeľu na sústredení v Argentíne vážne zranenie kolena. Podľa informácie utorňajšieho vydania denníka Šport si počas tréningu v stredisku Ushuaia roztrhla krížny väz v pravom kolene. Tridsaťtriročná Velez-Zuzulová je na ceste do Európy, kde ju čakajú ďalšie lekárske vyšetrenia. Nestihne však začiatok novej olympijskej sezóny, resp. úvodný slalom Svetového pohára 2017/2018 vo fínskom Levi (11. novembra). S veľkou pravdepodobnosťou ani ďalší v Killingtone v USA (25. novembra). Pre najúspešnejšiu slovenskú zjazdovú lyžiarku má byť nadchádzajúca sezóna poslednou v kariére, chcela sa v nej rozlúčiť ziskom malého glóbusu v slalome SP. "V podstate sa mi stalo to isté, čo pred štyrmi rokmi. Len tentoraz si to odnieslo pravé a nie ľavé koleno. Vraciam sa do Európy. V Rakúsku by ma mala vyšetriť jedna špičková fyzioterapeutka. Po vyšetrení u nej budem múdrejšia. Naozaj teraz neviem povedať, čo bude ďalej," citoval Velez-Zuzulovú denník Šport.


Oľga Feldeková: Humor je pre mňa záhada, možno mu raz prídem na koreň

Spolu s manželom sa chystá napísať pamäti a ako sama dodáva: budú o ňom.

Pri pohľade na vás nejedna žena tíško závidí ako dobre vyzeráte. Vy akosi vôbec nestarnete. Prezraďte, ako to robíte. To, že mi roky nestoja, si uvedomujem v deň narodenín. Na otázku koľko mám rokov, neviem hneď odpovedať. Vyrátam si ich od roku narodenia. Keďže mám problém rátať z hlavy, napíšem si na papier súčasný rok a od neho odrátam rok narodenia. Nerobím to často, len keď vyplňujem úradné tlačivá. Na to ako nezostarnúť, nemám recept. Mne pomáha, že neviem dobre rátať. Celkom šikovne ste sa vyhli odpovedi na moju otázku ... Myslíte? Tak dobre, aby ste si nemysleli, že mám nejaké zábrany hovoriť o sebe. Priznám sa, že si svoj vzhľad nijako zvlášť nevšímam. Nerada jem, teda nepriberám. Umývam sa v teplej vode detským mydlom. Čistím si zuby, nie vždy po každom jedle. Na kozmetike ani vo fitku som nikdy nebola, na masáže nechodím, neznášam, aby ma potľapkávali cudzie ruky. Samozrejme, že mi lichotí, ak si niekto myslí, že dobre vyzerám. Tých, ktorí to tvrdia, však podozrievam, že potrebujú okuliare alebo silnejšie dioptrie. A možno to hovoria len zo zdvorilosti. V čase, keď som ešte nemala právo byť zostarnutá, mala som okolo tridsať, povedali mi smetiari: "Pany, vy nyč nestárnete." Mám rada zdvorilých smetiarov. S manželom žijete spolu už viac ako päťdesiat rokov. Povedzte, boli občas aj ťažké chvíle, keď ste chceli s manželstvom a Feldekom skončiť? Nepamätám si na krízu, pre ktorú by som sa mala chuť s manželom rozísť. Buď taká chvíľa nikdy nenastala, alebo mi už zlyháva pamäť. Ale nekrič hop, ako sa hovorí. Sme spolu len niečo cez päťdesiat rokov. Kríza sa, nedajbože, ešte môže dostaviť?! Ale občas sa nejaká hádka medzi vami vyskytla, či nie? Čo platí na vás a čo na vášho manžela pri uzmierovaní? Hádke sa usilujem predchádzať zahryznutím do jazyka. Nie vždy sa mi to darí, aj keď sa snažím. Manželstvo bez hádky by bola nuda, len škriepka nesmie trvať dlho. Potom treba vedieť povedať pardon. Priznávam, že to môj muž robí častejšie. Po takom ospravedlnení tvrdím, že sa vôbec nič nestalo, že sa mi nemá za čo ospravedlňovať, ale v duchu si poviem: trhni si nohou. Ale naozaj len výnimočne. Každý tretí raz. Ako to vyzerá v manželstve, kde sú obaja partneri spisovateľmi? Môj muž píše a ja čítam. Zriedkavejšie píšem ja a číta on. Ale on popri tom aj píše. Manžel číta väčšinou svoje knihy. Má čo robiť do konca života. Najmä keď každú číta aj desať ráz. Beletriu čítať nemusí, podrobne ho informujem o tom, čo som prečítala ja. Spolu máte päť detí. Ak sa pozriete späť, čo bolo pri ich výchove najťažšie? Pri výchove je najväčší problém škola. Niekedy treba deti naháňať do učenia, niekedy ich ľutujete, keď vidíte, čo sa učia. Také množstvo často zbytočných informácií, ktoré nikdy v živote nebudú potrebovať, ma vedelo rozhnevať. Z niektorých rodičovských združení som odchádzala nafúknutá pýchou, z niektorých nahnevaná. Stalo sa, že súdruh učiteľ rozprával o lotrovine, ktorá sa stala v triede. Doslova povedal: Nebudem menovať žiaka, ktorého sa to týka, lebo jeho mamička tu sedí. A poprosím pani Feldekovú, aby po rodičovskom združení ostala v triede. Máte pre dnešné mamy nejaký odkaz, čo sa výchovy ratolestí týka? Múdri hovoria, že vychovávať treba príkladom. Dobre sa hovorí, horšie vykoná. Aj pri výchove detí, tak ako pri všetkom, by nemal chýbať humor. To znie zaujímavo. Spomeniete si na nejaký príklad? Keď bol náš syn v puberte a my sme dostali návštevu, posadil sa medzi nás a napínal uši. Keď sme ho vyháňali, bránil sa: Veď nerobím nič zlé, len ticho sedím. Do ničoho sa vám nepletiem. Prečo nemôžem medzi vami ostať? Raz sa stalo, že si na narodeniny pozval kamarátov. Urobila som im chlebíčky, priniesla džús a spoločnosť sa usadila v synovej izbe. Bolo odtiaľ počuť veselú vravu a smiech. Siahli sme s manželom k výchovnému činu. Prišli sme do izbičky a posadili sme sa medzi mládež. Chlapci stíchli, vrava prestala. Ozval sa synov prosebný hlas: Musíte tu byť? My sa chceme rozprávať. A vtedy prišla naša chvíľa. Povedali sme: Veď nerobíme nič zlé, len ticho sedíme. Do ničoho sa nepletieme. Prečo nemôžeme medzi vami ostať? Syn si dal načas pauzu a už si k našim hosťom nesadal. Feldekovci sú veľká rodina. Koľko vás je, keď sa všetci zídete? Naše deti sú roztrúsené po svete. Nie vždy sa podarí všetky naraz zhromaždiť. Obyčajne sa zídeme na sviatky. Keď príde päť detí s partnermi, deväť vnúčat a my s manželom, je nás dvadsať jeden. Ako pripravujete napríklad jedlo pre toľko ľudí?  Jedlo býva problém. Niektorí nesmú cukor, iní cibuľu, vyskytuje sa alergia na koreňovú zeleninu, jeden nemôže hríby, iný potrebuje štipľavé. Máme aj vegetariánov, niektoré vnúčatá sú prieberčivé, manžel si musí dávať pozor na jedlá vyvolávajúce dnu. Radosť variť! Vy ste veľmi činorodý človek. Od pomerne mladého veku ste pracovali a pracujete prakticky dodnes. Nie ste unavená? Už sa chystám byť unavená. Keď nadíde ten čas, ľahnem si do postele, budem si čítať, vzdychať a čakať, čo dobré mi do postele prinesú. Ak hovorím, že zatiaľ unavená nie som, to neznamená, že sa občas na únavu neposťažujem. Hlavne preto, aby som mala od rôznych požiadaviek na chvíľu pokoj. Na televízne obrazovky sa vrátila relácia Sedem, v ktorej ste aj v minulosti patrili medzi stálice. Teší vás to? Sedmička patrí medzi radosti, ktoré ma v živote postretli. Priateľov, s ktorými vystupujem, považujem takmer za rodinu. Hovorievame si, že keď raz Sedmička skončí, budeme si ju ďalej pestovať len tak, medzi sebou. Aj bez publika sa zasmejeme. My sme už raz takí. Povedzte nám niečo o umení byť vtipným... Keď sa na vás človek pozerá v televízii, vyzerá to také jednoduché.  Hovorí sa, že je ľahšie ľudí rozplakať ako rozosmiať. Niekedy vám príde na jazyk niečo veľmi smiešne, čo by malo u publika zabrať, a zrazu nič. Všetci ostanú vážni. Inokedy máte úspech a pritom poviete obyčajnú hlúposť. Humor je záhada, možno mu raz prídem na koreň. Ste autorkou viacerých kníh, naposledy vám vyšiel krásny príbeh Kým som šťastný. Pracujete aj v súčasnosti na nejakom texte? Názov knihy Kým som šťastný som si vypožičala od Kurta Vonneguta. On má v jednej zo svojich kníh krásnu vetu: Zastreľte ma, kým som šťastný! Aj môj hlavný hrdina Jakub má takúto filozofiu - a tá z neho robí originálnu postavu, preto sa k nej po celý život rada vraciam. Ale aby som sa vrátila k otázke. Chystám sa spolu s manželom napísať pamäti. Budú o ňom. Ja pozapisujem všetko, na čo si pamätám a na čo on zabudol. Mali by sme sa do toho pustiť čím skôr, lebo vek nemilosrdne vygumuje aj tie zvyšky, čo ostali v hlave. Čo vás robí šťastnou? Nepotrebujem k šťastiu veľa. Stačí, keď sú moji blízki zdraví a keď máme čo jesť. Máte v živote z niečoho strach? Strach mám permanentne. Som úzkostlivá. Pri každom zazvonení telefónu mi stisne srdce zo strachu, či neprichádza Jóbova zvesť. Už podľa hlasu poznám, či sa niektoré z detí trápi. Uľaví sa mi, keď počujem veselý hlas, ktorý mi nič zlé neoznamuje. No a ešte sa bojím, aby sme nevyhoreli, aby nás neprepadli mimozemšťania a aby ma neuhryzol pes. Ako Oľga Feldeková relaxuje? Keď prichádzam domov a keď náhodou aj prší alebo je zima, s veľkou radosťou sa prezlečiem do domáceho, sadnem si alebo ľahnem a čítam dobrú knihu. Napríklad teraz čítam humorné dielo amerického spisovateľa Roarka Bradforda Černošský Pán Boh a páni Izraeliti. Kedysi sme ju mali doma, ale potom sa kdesi stratila alebo sme ju požičali niekomu, kto nám ju nevrátil... ale nedávno sa tento titul manželovi podarilo získať v jednej z tých kaviarní s knihami. Ktovie, možno je to tá naša. Čím si zvyknete osviežiť všedné dni? Stretnem sa s priateľmi. Najradšej u nich doma alebo niekde v meste. V rozhovoroch alebo televíznych reláciách často spomínate Oravu. Okrem toho, že je zrejme nevyčerpateľnou studnicou inšpirácie, čo ešte pre vás znamená tento kraj? Na Orave dobre, na Orave zdravo, myslím si to isté, čo pesnička. Orava môjho detstva bola iná ako dnes. Keď ešte nebola Oravská priehrada, každý rok boli povodne. Ľudia sa do kostola vozili na člnkoch. V zime pravidelne horelo. Dospelí nariekali, deti boli nadšené. V lete mama musela prikúriť, v zime sa pre hromadu snehu nedali otvoriť okná. Dnes je tam vraj teplejšie, snehu je buď menej, alebo majú domy vyššie okná. Aj voda v priehrade je teplejšia. Kedysi sa turisti sťažovali, že im studená voda vykrúca nohy. Iba moja mama nadšene hovorila, že je teplá ako polievka. Orava sa mení, ale vždy bola, je a bude úžasná. Oľga Feldeková (74) je prozaička a glosátorka. Vyštudovala žurnalistiku na Filozofickej fakulte UK v Bratislave. Pracovala ako redaktorka, neskôr ako scenáristka a dramaturgička Slovenského filmu. Je autorkou viacerých úspešných prozaických diel: Sťahovanie na mieste, Dievča a šťastie, Veverica, Poviedky, Niekedy spávam v okuliaroch, aby som lepšie videla na sen, Tajomstvo Sloveniek, Kým som šťastný. Ako glosátorka bola pravidelným hosťom úspešnej relácie Sedem s. r. o., ktorá sa po viacerých rokoch vrátila opäť na televízne obrazovky.


SNS trvá na tom, aby boli minimálne dôchodky naviazané na priemernú mzdu

Podmieňujú tým podporu novelu zákona o minimálnej mzde.

BRATISLAVA. Slovenská národná strana (SNS) trvá na tom, že schválenie ich návrhu na naviazanie minimálnych dôchodkov na priemernú mzdu na Slovensku je podmienkou toho, aby poslanci za SNS podporili novelu zákona o minimálnej mzde. "Ak by sme sa bavili o konkrétnych číslach, malo by ísť o zvýšenie vo výške 33 percent priemernej mesačnej nominálnej mzdy v hospodárstve. Pre SNS je to principiálna vec,“ uviedol v tlačovej správe predseda SNS Andrej Danko. Podľa neho ide o natoľko citlivý návrh, že nikto nemôže tvrdiť, že by sa kvôli tomu išiel rozbíjať štátny rozpočet. "Nikto nemôže spochybniť, že pomoc našim dôchodcom je dobrá vec," povedal. Ak chce Smer-SD podľa šéfa SNS presadiť novelu zákona o minimálnej mzde, mal by tiež pristúpiť na schválenie jeho návrhu o minimálnom dôchodku. Podľa novely zákona o minimálnej mzde by najnižšie hrubé zárobky mali od roku 2021 dosahovať aspoň 60 percent z priemernej mzdy na Slovensku spred dvoch rokov. "Trvám na tom, že schválenie minimálnych dôchodkov je podmienkou toho, aby sme podporili novelu o minimálnej mzde. Presadiť k nej však chcem aj zavedenie odpočítateľnej položky," tvrdí. Ak podľa Danka rastie minimálna mzda, mala by stúpať aj odpočítateľná položka. "Cieľom je, aby mali občania na výplatnej páske viac „čistých“ peňazí," dodal. Mrzí ho, že sa to zrejme podarí až od roku 2021, a nie už od budúceho roka, ako navrhoval. Sociálna poisťovňa zásadne nesúhlasí s legislatívnym návrhom poslancov za SNS, ktorým sa majú minimálne dôchodky naviazať na priemernú mzdu na Slovensku. Návrh poisťovňa považuje za nekoncepčný zásah do systému dôchodkového poistenia, potierajúci princíp zásluhovosti a prehlbujúci princíp solidarity. Minimálna penzia pri 30 rokoch dôchodkového poistenia by podľa návrhu národniarov mala tvoriť nie 136 percent zo sumy životného minima, ale tretinu z priemernej mzdy na Slovensku, čo by znamenalo nárast z tohtoročných 278,90 eura na približne 359 eur v roku 2021, odkedy sa má nový systém uplatňovať. "Zvyšovanie miery solidarity bude mať nepochybne dopad na motiváciu platiť poistné na dôchodkové poistenie," upozorňuje Sociálna poisťovňa, ktorej generálnym riaditeľom je poslanec za Smer Ľubomír Vážny. Sociálna poisťovňa v pripomienkovom konaní upozornila na to, že návrh novely zákona o sociálnom poistení od národniarov koncepčne nerieši najnižšie dôchodky, teda dôchodky tých, ktorí nie vlastnou vinou dosahovali nízke zárobky a nesplnili tak podmienky pre získanie tzv. kvalifikovaného obdobia dôchodkového poistenia. Na splnenie nároku na minimálnu penziu totiž treba získať aspoň 30 kvalifikovaných rokov dôchodkového poistenia. Ide o všetky roky poistenia získané pred 1. januárom 1993, avšak po 1. januári 1993 sú to len tie roky, v ktorých ročný hrubý príjem žiadateľa o dôchodok bol najmenej 24,1 percenta z ročnej priemernej mzdy na Slovensku v danom roku. Napríklad v minulom roku by túto podmienku splnil ten, kto by celý rok v hrubom zarábal aspoň 244 eur mesačne. "Predmetný návrh zákona nie je v súlade s účelom zavedenia minimálneho dôchodku, teda aby poistenec, ktorý získal aspoň 30 rokov kvalifikovaného obdobia dôchodkového poistenia, sa nedostal do stavu hmotnej núdze," dodala poisťovňa. Nový spôsob stanovovania sumy minimálnych dôchodkov od SNS sa nepozdáva ani Národnej banke Slovenska, ktorej guvernérom je bývalý minister financií za Smer Peter Kažimír. "Navrhujeme zvážiť aj ten fakt, ako tento návrh ovplyvní (zníži) princíp zásluhovosti pri určovaní minimálneho dôchodku a s tým súvisiacu motiváciu prispievať počas celej ekonomickej aktivity človeka do dôchodkového systému," odkázala centrálna banka. Podľa NBS to môže viesť k nárastu počtu samostatne zárobkovo činných osôb, ktoré platia iba minimálne sociálne odvody. Kriticky sa k návrhu vyjadruje aj Klub 500. "Ide podľa nás o diskrimináciu ľudí, ktorí pracujú viac rokov oproti tým, ktorí pracujú menej rokov. Predložená právna úprava bude negatívne motivovať vo vzťahu k práci, keďže spôsobí, že sa bude v kontexte dôchodku viac oplácať nepracovať," tvrdia podnikatelia. Ministerstvo financií poslancov za SNS upozornilo, že návrh rozpočtu verejnej správy na roky 2020 až 2022 "nezohľadňuje negatívne vplyvy vyplývajúce z predloženého návrhu zákona". Tie rezort práce a sociálnych vecí na rok 2021 vyčíslil v sume 147 miliónov eur a na rok 2022 vo výške takmer 188 miliónov eur. "V kontexte Ústavného zákona o rozpočtovej zodpovednosti žiadame doplniť kvantifikáciu dlhodobého vplyvu prekladaných zmien na verejné financie," uviedol rezort financií. Veľké výhrady má k návrhu od SNS aj ministerstvo práce a sociálnych vecí, podľa ktorého ide o významné narušenie princípu zásluhovosti v dôchodkovom poistení. "U významného podielu poistencov by výška príjmu v ekonomicky aktívnej časti života nemala pri určení sumy starobného dôchodku význam, keďže suma ich dôchodku bude rovnaká ako v prípade poistencov poberajúcich minimálny dôchodok, ktorí prispievali do systému výrazne menej," uviedlo ministerstvo práce a sociálnych vecí. Napríklad pri 30 rokoch dôchodkového poistenia by rovnaký minimálny dôchodok dostávali tí, ktorí by penzijné odvody platili zo sumy 272 eur pri práci na čiastočný úväzok a tí, ktorých hrubá mzda by bola 848 eur. "Je dôvodné predpokladať, že uvedené bude podstatná časť dôchodcov považovať za znevýhodňujúce," upozorňuje rezort práce a sociálnych vecí. SNS chce zmeniť systém výpočtu minimálneho dôchodku. Podľa návrhu novely zákona o sociálnom poistení, ktorý parlament na septembrovej schôdzi posunul do ďalšieho legislatívneho procesu, by mala základná minimálna penzia po získaní 30 rokov dôchodkového poistenia od roku 2021 dosahovať 33 percent z priemernej mzdy na Slovensku spred dvoch rokov. Ak by priemerná mzda na Slovensku dosiahla očakávaných 1 088 eur, v roku 2021 by minimálny dôchodok pri 30 rokoch poistenia bol 359,10 eura. Pri získaní viac ako 30 rokov a menej ako 40 rokov dôchodkového poistenia by sa základný minimálny dôchodok zvyšoval za každý rok o 2 percentá zo sumy životného minima a pri 40 a viac rokoch dôchodkového poistenia za každý rok o 3 percentá zo sumy životného minima pre plnoletú fyzickú osobu. Dve percentá zo sumy životného minima pritom v súčasnosti predstavujú 4,2 eura a tri percentá 6,3 eura. Minimálny dôchodok sa na Slovensku zaviedol od júla 2015. Podmienkou pre nárok na minimálny dôchodok je získanie najmenej 30 kvalifikovaných rokov dôchodkového poistenia. Pre ľudí, ktorí počas života nadobudli 30 rokov dôchodkového poistenia, minimálny dôchodok dosahuje 136 percent zo sumy životného minima, čo pre tento rok predstavuje 278,90 eura. Suma minimálnej penzie sa zvyšuje za každý ďalší rok dôchodkového poistenia o 2 percentuálne body a od 40 rokov o tri percentuálne body. Napríklad pri 45 rokoch dôchodkového poistenia minimálna penzia v tomto roku predstavuje 352,80 eura.


Šéf Rosnefti obviňuje USA z používania energie ako politickej zbrane

Tretinu globálnych rezerv ropy obmedzujú podľa Sečina sankcie USA.

PETROHRAD. Šéf ruského ropného koncernu Rosnefť Igor Sečin obvinil Spojené štáty, že používajú energiu ako politickú zbraň a zlatý vek americkej energetiky sa stáva pre iné štáty "érou energetického kolonializmu". Ako Sečin povedal vo štvrtok na ekonomickom fóre v Petrohrade, tretinu globálnych rezerv ropy v súčasnosti obmedzujú sankcie USA voči Iránu a Venezuele a Washington už nemá morálne právo stavať sa v otázke otvoreného trhu do pozície lídra. Zároveň dodal, že "americké a ruské energetické molekuly" sú rovnaké, ruská energia je však o 30 % lacnejšia. Šéf Rosnefti tak reagoval na nedávne vyhlásenia amerických predstaviteľov o "vývoze molekúl slobody," čím poukazovali na skvapalnený plyn (LNG), ktorý chce Washington presadiť aj v Európe na úkor ruského plynu.


V USA riešia kuriózny prípad. Logo tímu NBA sa podobá logu výrobcu alkoholu

Spoločnosť sa obáva, že ich logá si budú ľudia mýliť.

MILWAUKEE. Nemecký výrobca alkoholu sa snaží zabrániť registrácii nového loga tímu zámorskej NBA Milwaukee Bucks na patentovom úrade. Vynovené logo Milwaukee sa totiž nápadne podobá na symbol, ktorý už dlhšie používa bylinkový likér Jägermeister. Právo využívať vo svojom znaku jeleňa s veľkými parohami, ktorý sa pozerá dopredu a je umiestnený v kruhu, si firma v USA vyhradila už v roku 1968. Spoločnosť Mast-Jägermeister sa domnieva, že by si zákazníci mohli logá basketbalového tímu a známeho alkoholického nápoja mýliť. Správu priniesol denník Milwaukee Journal Sentinel.


Na jachte pri gréckom ostrove Kythéra zadržali dve tony marihuany

ATÉNY. Grécke úrady zadržali v piatok na jachte plaviacej sa pod talianskou vlajkou približne dve tony marihuany vypestovanej v Albánsku. Jachta smerovala na ostrovy v Egejskom mori. Informácie poskytli grécke úrady. Grécka pobrežná stráž uviedla, že jej akcia nasledovala po upozornení od informátora a uskutočnila ju v piatok ráno južne od gréckeho ostrova Kythéra, nachádzajúceho sa pri vstupe do Egejského mora. Ide o jedno z najväčších množstiev marihuany, aké kedy v Grécku zhabali. Pobrežná stráž vo vyhlásení napísala, že motorizovaná jachta sa vydala na plavbu z talianskeho prístavu a drogy vyzdvihla v Albánsku, ktoré je veľkým producentom ilegálnej marihuany. Gréci zatkli dvojčlennú posádku, ktorú tvoril taliansky a albánsky štátny príslušník. Jachtu takisto skonfiškovali.


Kia má novú osemstupňovú prevodovku, jej vývoj priniesol 143 patentov

Nový automat určený pre modely s pohonom predných kolies je ľahší ako súčasná 6-stupňová prevodovka.

SOUL, BRATISLAVA. Kia predstavila svoju druhú 8-stupňovú automatickú prevodovku. Na rozdiel od prvej, ktorá je uložená pozdĺžne a prenáša silu na zadnú nápravu, je táto určená pre modely s pohonom predných kolies a musela si teda nájsť miesto pod kapotou vedľa motora a ďalších komponentov. O to bol jej vývoj náročnejší. Trval napokon štyri roky a v rámci neho si kórejská značka patentovala 143 nových technických riešení. Nová prevodovka Kia 8AT sa podľa automobilky svojimi kompaktnými rozmermi vyrovnáva konvenčnému 6-stupňovému automatu (6AT), ktorý poslúžil ako predloha. Navyše je v porovnaní s ním o 3,5 kg ľahšia. Podľa dostupných informácií využíva tri planétové súkolesia z prevodovky 6AT, no má lamelovú spojku navyše. Rozsah medzi najvyšším a najnižším prevodovým stupňom je o 34 percent väčší ako v prípade 6-stupňovej prevodovky. To prináša viacero pozitív, vrátane o 7,3 percenta nižšej spotreby paliva, menších vibrácií a lepšej akcelerácie pri zaradených nižších prevodových stupňoch. K hospodárnejšej prevádzke prispieva aj výrazne menšie olejové čerpadlo, ktoré je podľa Kie hlavnou príčinou energetických strát v samočinnej prevodovke. Inžinierom značky sa tiež podarilo znížiť počet riadiacich ventilov z 20 na 12. Tým, že ventilový systém zahrnuli do konštrukcie samotnej prevodovky, dosiahli tzv. priame elektromagnetické ovládanie spojky bez nutnosti využitia niekoľkých riadiacich ventilov. Výsledkom týchto úprav má byť priamejšie mechanické spojenie s motorom a teda rýchlejšie radenie a kompaktnejšia konštrukcia. Prvým modelom, v ktorom sa nová prevodovka ocitne, bude Kia Cadenza pre modelový rok 2017. Následne nájde uplatnenie aj v ostatných stredne veľkých a väčších modeloch značiek Kia a Hyundai s pohonom predných kolies.


Poľský prezident podpíše zákon o holokauste. Pre vládu je to PR katastrofa

Zákon, ktorý bude trestať za pripisovanie nacistických zločinov Poľsku, posúva prezident na Ústavný súd.

VARŠAVA, BRATISLAVA. Nejde o zákon, ktorý by sa objavil teraz, diskutuje sa o tom už roky. Aj toto zdôrazňoval v utorok poľský prezident Andrzej Duda. Poliaci už dlhé roky kritizujú tých, ktorí používajú výraz „poľské koncentračné tábory“. Kontroverzný poľský zákon však ide ďalej – pokuty aj väzenie nebudú hroziť len za použitie tohto výrazu, ale aj za spájanie Poľska so zločinmi počas druhej svetovej vojny. Poľský prezident v utorok doobeda povedal, že zákon podpíše, no zároveň ho postúpi na posúdenie Ústavnému súdu. „Tu sa začala druhá svetová vojna. Boli sme okupovaní, rozdelili si nás Sovieti a nacisti,“ povedal na tlačovej konferencii Duda. Prezident pripomenul, že zákon nie je prepisovaním histórie. Snaha o presadenie zákona sa však stala aj diplomatickým bojom s Izraelom a ostatnými štátmi. Odvolávali sa veľvyslanci a zákon sa stal horúcou témou najmä v izraelskom parlamente. Proti vystúpili aj Ukrajina či Spojené štáty. Spojené štáty aj Izrael argumentujú, že zákon môže obmedziť slobodu prejavu a viesť k trestaniu tých, ktorí naznačia, že do holokaustu boli zapojení aj niektorí Poliaci. Ukrajine zas prekáža, že zákon rozširuje právomoci poľskej vlády stíhať "ukrajinských nacionalistov a členov ukrajinských organizácií spolupracujúcich s treťou ríšou", píše agentúra Bloomberg. Parlament v Kyjeve prijal rezolúciu, v ktorej poslanci vyjadrili obavu, že zákon posilní "protiukrajinské tendencie". No ďalšie vysvetľovanie sa stalo aj reklamnou nočnou morou pre poľskú vládu aj verejnoprávne médiá. Začalo sa oveľa viac diskutovať o tom, akú úlohu mali vo vojne Poliaci, teda presne o tom, čomu chcela poľská vláda zabrániť. Magazín Politico pripomína napríklad to, ako poľský premiér Mateusz Morawiecki v prejave o zákone zdôrazňoval, že sa nesnažia pošliapať spomienku na tých, ktorí holokaust neprežili. V anglickej verzii videa však už priamo obviňuje Nemecko z nacistických zločinov, a to vrátane masakru v Katyni, ktorý podľa väčšiny dostupných historických dát spáchali Sovieti. Zahraničných novinárov dokonca vláda pozvala na novinársky výlet, počas ktorého im predstavili to, aké zložité bolo pre Poliakov zachrániť počas vojny Židov. Kontroverzný zákon vyvolal v Poľsku aj vlnu antisemitizmu – deň pred Dudovým vyhlásením pred prezidentským palácom skandovala krajná pravica heslá ako „Daj si dole jarmulku a podpíš zákon“ alebo „Židia chcú okradnúť Poľsko“, informuje Gazeta Wyborcza. Na internete sa objavili výzvy na bojkot izraelských produktov. Proti zákonu sa vyjadrovala opozícia aj viaceré poľské osobnosti. "Prečo musí diskusia o historických faktoch zahŕňať súdy a žalobcov? Prečo si musia obete a svedkovia holokaustu dávať pozor na slová v strachu pred zatknutím? Bude svedectvo židovského pamätníka, ktorý sa "bál Poliakov", trestným činom?" pýtajú sa osobnosti vo výzve, ktorú zverejnil denník Guardian. Podpísal sa pod ňu napríklad poľský exprezident Aleksander Kwaśniewski či bývalý minister zahraničia Radek Sikorski. Prezident Duda tvrdí, že zákon nebude trestať ani obmedzovať historikov či učiteľov. Väčšina Poliakov nový zákon o holokauste schvaľuje. Pozdáva sa 40 percentám ľudí, ktorých sa pýtala agentúra IBRiS pre denník Rzeczpospolita, proti bolo 32 percent ľudí. Viac ľudí (39 percent) však súhlasí s tým, že jeho schválenie by po medzinárodnej kritike mali pozastaviť. Štátny tajomník z prezidentskej kancelárie Wojciech Kolarski tiež avizoval, že treba schváliť aj zákon o ustanovení Národného dňa spomienky na Poliakov, ktorí počas 2. svetovej vojny zachraňovali Židov. "Musíme bojovať o naše spomienky aj pravdu o našej histórii," napísal na twitteri.


USA chcú presvedčiť Čínu o uvoľnení trhu s hydinou

Čína má najväčší trh, ročne dováža z iných krajín hydinu za približne 1 miliardu USD.

PEKING. Spojené štáty budú vyvíjať tlak na Čínu, aby zrušila zákaz dovozu hydiny z USA v rámci rokovaní o obchode. Uviedli to tri zdroje oboznámené so situáciou, ktoré nechceli byť menované. To pre USA predstavuje potenciál v hodnote 600 miliónov USD (515,29 milióna eur). Tento bod, spolu s lepším prístupom geneticky modifikovaných plodín z USA na čínsky trh, bude mať najvyššiu prioritu na rokovaniach amerického ministra poľnohospodárstva Teda McKinneyho, ktorý tento týždeň odcestuje do Pekingu ako člen obchodnej delegácie USA, uviedli zdroje. Čína už ročne dováža z iných krajín hydinu za približne 1 miliardu USD. Čínsky trh je najväčším globálnym trhom s kuracími stehnami, ktoré sú špecialitou v mnohých regiónoch a populárnym rýchlym občerstvením v celej krajine. Washington chce, aby Peking ukončil zákaz dovozu americkej hydiny, ktorý zaviedol v januári 2015 po prepuknutí vtáčej chrípky. Americkí hydinári veria, že môže rýchlo získať späť stratené pozície na čínskom trhu, ktoré obsadili konkurenti z krajín, ako je Brazília. Spomedzi bodov, ktoré chce Washington vyriešiť, aby zlepšil prístup na trh v Číne a zvýšil predaj svojich poľnohospodárskych výrobkov, je hydina "jednou z najdôležitejších položiek", uviedol jeden zo zdrojov. Čínska colná správa, ktorá má na starosti aj vyhlásenie karantény pri dovoze poľnohospodárskych výrobkov, sa zatiaľ k tejto záležitosti nevyjadrila, ani čínske a americké ministerstvá poľnohospodárstva na otázky agentúr nereagovali.


Fico skontroloval Národný futbalový štadión, dokončia ho o rok

Štadión má rozpočet okolo 75 miliónov eur, z toho štátny príspevok bude asi 27 miliónov eur.

BRATISLAVA. Futbal je hra, ktorá láka pozornosť obrovského množstva ľudí a je veľmi dôležité, aby sme ju vnímali ako spoločenský a sociálny fenomén. Počas kontrolného dňa na stavbe Národného futbalového štadióna (NFŠ) v Bratislave to dnes vyhlásil premiér Robert Fico (Smer-SD). "Ja sa domnievam, že kroky, ktoré sme urobili za posledné roky, sa ukázali ako dôležité. Všetci si uvedomujeme, že ak má Slovensko vo futbale napredovať, musíme dobudovať kvalitnú infraštruktúru," povedal predseda vlády. Pripomenul, že prvým takýmto krokom bolo vybudovanie multifunkčných ihrísk, ktorých sa po Slovensku postavilo okolo 800. "Potom došlo k dohode medzi vládou a Slovenským futbalovým zväzom, kde sme poskytli na desať rokov 45 miliónov eur na rekonštrukcie 23 štadiónov," vysvetlil. Za vrchol však považuje vybudovanie NFŠ, ktorý bude spĺňať všetky kritériá UEFA. "Buďme k sebe úprimní a povedzme si, že keď prídete na hokejový štadión v Bratislave, tak máte v sebe hrdosť a všetci zabúdate na tie nezmysly, ktoré sa okolo tohto štadióna natárali. Ide nám nielen o pozdvihnutie infraštruktúry, ale chceme dať priestor ľuďom na normálne vyžitie. Verím, že keď NFŠ bude stáť, bude lákať celé rodiny," myslí si Fico. Aj preto sa podľa jeho slov rozhodla vláda spojiť sily súkromného investora so štátom. "Tento štadión má rozpočet okolo 75 miliónov eur, z toho štátny príspevok bude asi 27 miliónov eur. Má tu byť sieň slávy významných futbalistov a očakávame, že sa tu budú hrať reprezentačné zápasy vo všetkých kategóriách," informoval. Stavba NFŠ sa začala 1. septembra 2016, kapacita má byť okolo 22.500 miest. "Stavba ide zhruba podľa časového harmonogramu, trochu ju pribrzdila zima. V polovici roku 2018 však už má byť položený trávnik a začne sa s budovaním infraštruktúry. Ku koncu roka 2018 by mal byť štadión hotový," avizoval premiér. Neprajníkom odkázal, že "môžu "frflať tak, ako frflali pri Bratislavskom hrade". "Kričali, že sme ho ukradli, ale ja ho tam stále vidím. A tí, čo kričali, tak sa tam teraz fotia. Tí, čo kričali na hokejový štadión, tam chodia. Buď na koncerty, alebo na hokej. A tí, čo kričia teraz, budú chodiť sem na NFŠ a budú sa tešiť," zdôraznil. Otázku, či si štát uplatní opciu a štadión po jeho dokončení odkúpi, označil Fico za predčasnú. "Ja sa budem tešiť, keď štadión bude stáť. Potom budeme riešiť otázku, čo bude alebo nebude," dodal. Predseda predstavenstva ŠK Slovan Bratislava futbal, a. s., Ivan Kmotrík, ktorého firma je akcionárom spoločnosti NFŠ, je s napredovaním stavby spokojný, a to napriek tomu, že uplynulá tuhá zima spôsobila zhruba trojmesačný sklz. "Je reálne, že v priebehu januára či februára bude hrubá stavba hotová. Som spokojný a hrdý, že nám to ide," povedal novinárom. Pretrvávajúcim problémom je podľa jeho slov financovanie. "Ale pre nás je najdôležitejšie, aby to stálo. Je tiež dôležité, aby to tu žilo a nehral sa tu futbal len raz za dva týždne," uzavrel. Nový štadión stavia STRABAG Pozemné a inžinierske staviteľstvo, s. r. o., ktoré má podľa zmluvy s investorom výstavby - spoločnosťou NFŠ, a. s., postaviť štadión v priebehu 76 týždňov za 49,81 milióna eur bez DPH (59,77 milióna eur s DPH). Štát sa zaviazal dostavať a odkúpiť nekomerčnú časť štadióna. Štát poskytne NFŠ dotáciu vo výške 27,2 milióna eur, avšak táto bude odpočítaná od kúpnej ceny.


Prvú nobelovku získal Jošinori Ohsumi. Ozrejmil, ako sa opravujú bunky

Začína týždeň s Nobelovými cenami. Od pondelka vyhlasujú tohtoročných laureátov.

ŠTOKHOLM, BRATISLAVA. Švédsky Inštitút Karolinska udelil prvú tohtoročnú Nobelovu cenu za fyziológiu alebo medicínu Jošinorimu Ohsumimu za objavy mechanizmov autofágie. Autofágia je jeden zo základných procesov pri recyklácii zložiek bunky.  Ohsumiho zistenia viedli aj k pochopeniu toho, ako sa ľudské telo dokáže prispôsobiť hladovaniu a ako bojuje s infekciami. Svoje objavy uskutočnil ešte v 90. rokoch 20. storočia.  "Som naozaj prekvapený, práve som bol v laboratóriu," povedal Ohsumi tesne po tom, ako sa dozvedel, že vyhral. Ohsumi ako vedec popísal proces, ktorý vedie k odstraňovaniu a recyklovaniu nepotrebných či škodlivých častí v bunkách. Samotné slovo autofágia pochádza z gréčtiny a znamená „zjesť sám seba". Tento evolučne veľmi starý proces pomáha bunkám uchovať si zdravie a zbavuje ich škodlivých látok. V princípe pomáha bunkám prežiť za nepriaznivých podmienok - vonkajších či vnútorných. Bunka vtedy dokáže ničiť svoje vlastné vnútro. Tohtoročný nositeľ Nobelovej ceny skúmal tento mechanizmus vďaka kvasinkám a objavil gény, ktoré sú pre autofágiu kľúčové. Následne ukázal, že tento proces rovnako funguje aj pri našich vlastných bunkách. Pochopenie autofágie je dôležité aj praktické: mutácie pri génoch ukrývajúcich sa za týmto mechanizmom môžu viesť k ochoreniam - počnúc rakovinou a neurologickými ťažkosťami končiac. „Autofágia kontroluje dôležité fyziologické funkcie, pri ktorých sa musia bunkové komponenty degradovať alebo recyklovať," vysvetľuje v tlačovom vyhlásení Inštitút Karolinska. Mechanizmus totiž môže v bunke nielen odstrániť škodlivé a pokazené prvky, ale aj veľmi rýchlo dodať energiu či nové stavebné kúsky, čo je obzvlášť kľúčové pri extrémnych situáciách. Pri nákaze vírusmi či baktériami napádajúcimi vnútra našich buniek však autofágia zasahuje aj proti votrelcom. „Zároveň prispieva pri správnom vývoji embrya a pri delení buniek," dodávajú akademici. Ak sa však autofágia pokazí, výsledkom môžu byť, napríklad, Parkinsonova choroba, cukrovka či ďalšie problémy spájané so starnutím. Minulý rok ocenenie získal boj proti parazitom. Akademici ocenili vedcov za ich objavy týkajúce sa novej terapie infekcií spôsobených parazitmi a za objavy týkajúce sa novej liečby malárie. Známu cenu (Nobelpriset i fysiologi eller medicin) udeľuje švédsky inštitút Karolinska od roku 1901. Dosiaľ bolo udelených 106 Nobelových cien za fyziológiu alebo medicínu, ocenených nevyhlásili v rokoch 1915, 1916, 1917, 1918, 1921, 1925, 1940, 1941 a 1942. Počas vojen sa mnoho Nobelových cien neudeľovalo, v niektorých prípadoch sa však komisia rozhodla, že vzhľadom na okolnosti peniaze za ocenenie radšej presunie na ďalší rok. Len 38 ocenení získal jeden laureát, ostatné ocenenia boli delené medzi dve až tri osoby. Ženy ocenili jedenásťkrát. Priemerný vek laureáta je 58 rokov, najmladší nositeľ, Frederick G. Banting ju v roku 1923 získal ako tridsaťdvaročný "za objav inzulínu". Najstarší nositeľ mal 87, Peyton Rous získal nobelovku v roku 1966 "za objav vírusov indukujúcich tumory". V roku 1939 prinútil Adolf Hitler Gerharda Domagka, aby prestížne ocenenie neprijal. Laureátom Nobelovej ceny za fyziológiu alebo medicínu sa stal za „objav sulfonamidu Prontosilu, prvého lieku účinného proti bakteriálnym infekciám". Nobelova komisia každý rok rozpošle takzvané pozvánky tisíckam akademikom, univerzitným profesorom či vedcom (vrátane minulých laureátov ocenení) z rôznych krajín, ktorí následne nominujú svojich kandidátov na konkrétne Nobelove ceny v danom roku. Komisia sa pritom snaží osloviť čo najväčší počet relevantných inštitúcií.


Pôvodný senát Špecializovaného súdu nie je vylúčený v kauze sýkorovcov

Predtým totiž senát 4T najvyššieho súdu, ktorého spravodajcom prípadu bol Štefan Harabin, rozhodol o zrušení rozsudkov.

BRATISLAVA. Senát Najvyššieho súdu (NS) SR 5T na neverejnom zasadnutí vo štvrtok 9. marca rozhodol o neodňatí trestnej veci obžalovaného Róberta Lališa a ďalších osôb v kauze "sýkorovcov" Špecializovanému trestnému súdu v Banskej Bystrici, ako aj o tom, že senát, ktorý pôvodne prípad pojednával, nie je z prípadu vylúčený. Pôvodne totiž podľa medializovaných informácii senát 4T najvyššieho súdu, ktorého spravodajcom prípadu bol Štefan Harabin, rozhodol o zrušení rozsudkov a vrátení prípadu prvostupňovému súdu s tým, že vec má prejednať iný senát, keďže pôvodný bol nezákonný. "Prichádza preto do úvahy ďalší procesný postup smerujúci k vydaniu zjednocujúceho stanoviska. Podľa predsedu senátu 5T sa v dôsledku rozhodnutia senátu 4T v trestnej veci Róberta L. a spol. paralyzuje činnosť orgánov činných v trestnom konaní a najmä rozhodovacia činnosť Špecializovaného trestného súdu," informoval dnes tlačový odbor NS SR. Tri tresty odňatia slobody na doživotie uložil v marci 2016 senát Špecializovaného trestného súdu v Banskej Bystrici v procese so skupinou sýkorovcov pod vedením Róberta Lališa zvaného Kýbel. Doživotie dostal Kýbel a jeho kamaráti Ivan Cupper, prezývaný Vincko, a Jozef Roháč, zvaný Potkan. Ďalší obžalovaný Martin Bihári dostal 23 rokov. Senát zároveň rozhodol o zaistení majetku trojice odsúdenej na doživotie, pretože v ich prípade ukladal aj trest prepadnutia majetku, ktorý zväčša nadobudli trestnou činnosťou. Pojednávanie sa uskutočnilo za sprísnených bezpečnostných opatrení v banskobystrickom ústave na výkon väzby. Prokurátor Úradu špeciálnej prokuratúry ich žaloval za založenie, zosnovanie a podporovanie zločineckej skupiny, vraždy a iné trestné činy. Obžalovaní majú podiel na zavraždení bratov Diničovcov, Romana Deáka, Miloša Piliara, Alojza Házyho a Dalera Hlavačku. Okrem Lališa prokurátor žaloval Martina Biháriho, prezývaného Rus, Jozefa Roháča zvaného Potkan, Alojza Kromku, zvaného Čistič, Ivana Cuppera a Martina Kováča, prezývaného Rybička. Siedmym obžalovaným bol bratislavský podnikateľ Marek T., ktorého deportovali zo Seychel ako objednávateľa vraždy Romana Deáka. Od 2. marca 2015 je na slobode, pretože z väzby ho po rozhodnutí Ústavného súdu SR prepustili pre porušenie jeho práv. Senát Špecializovaného trestného súdu v júli zastavil jeho stíhanie ako objednávateľa vraždy Romana Deáka, pretože skutok kvalifikovaný podľa prokuratúry je premlčaný. Roháč, ktorého držia vo väzbe v Maďarsku za iné skutky, sa na pojednávaní so sýkorovcami na vlastnú žiadosť nezúčastňoval. Jeho obhajca v záverečnej reči uviedol, aby súd zvážil výpovede tzv. kajúcnikov, ale Roháč si zachová svoju „vagabundskú“ česť a nebude hádzať vinu na iných. Vinu podľa obžaloby priznal iba Martin Bihári, ktorý si už odpykáva trest 22 rokov za inú kriminálnu činnosť. Rovnako priznanie vyslovil i Martin Kováč, prezývaný Rybička. Ten medzitým uzavrel dohodu s prokurátorom v inej veci a prijal trest 20 rokov nepodmienečne. Jeho vec senát pred záverom procesu vylúčil na samostatné konanie, pretože nebolo právoplatne skončené iné pojednávanie a súd musí v kauze sýkorovcov ukladať súhrnný trest. Zo sedmičky obžalovaných Lališ, Cupper a Kromka spáchanie skutkov popreli. Tvrdia, že ich usvedčujú tzv. kajúcnici, ktorí za svedectvo proti nim dostali miernejšie tresty. Kromku uznal súd za vinného podľa obžaloby, ale ďalší trest mu nemohol uložiť, pretože Kromka si už odpykáva doživotie za tri iné vraždy.


Fico: Odbory sú naším strategickým partnerom, sociálny dialóg neopustíme

Stav v spoločnosti sa mení a ľudia neriešia veci kompromisom, ale konfliktom.

ŽILINA. Približovanie sa Slovenska k priemeru životnej úrovne Európskej únie (EÚ) je spoločným cieľom sociálnej demokracie a odborárov. Predseda vlády SR Robert Fico (Smer-SD) to povedal počas príhovoru k delegátom VII. zjazdu Odborového zväzu (OZ) KOVO, ktorý sa v piatok začal v Žiline. "Pre nás je sociálny dialóg, či už ide o zamestnávateľov, zamestnancov každodenná metóda práce a nechceme ju v žiadnom prípade opustiť. Preto, ak niekto navrhuje trojpercentné navýšenie nákladov pre zamestnávateľov, aby sa ľudia mali lepšie, tak by sme to nemali riešiť kategorickými postojmi, ale normálnym rokovaním. Stretnime sa a spoločne o tom hovorme. Sociálny dialóg naďalej zostáva pre mňa prioritou a odbory sú pre mňa, ako pre ľavicovo orientovaného človeka, strategickým partnerom," povedal predseda vlády. Predseda Rady OZ KOVO Emil Machyna podotkol, že Európa má podiel ziskov na HDP okolo 36 percent a mzdy tvoria 50 percent. "U nás to je presne opačne. Mzdy tvoria 37 percent a zisky 52 percent. Je veľký priestor na to, aby sa mzdy zvyšovali. Som presvedčený, že to zamestnávatelia bez problémov unesú. Nevidím, že by bol nejaký tlak, že by podniky krachovali. Sledujeme ekonomiku každej firmy, v ktorej vyjednávame a kde sa nám ozaj darí. Keď ľudia zatlačia a sú ochotní ísť do toho, zamestnávatelia v drvivej väčšine prípadov ustúpia a dajú to, čo ľudia chcú," uviedol Machyna. Kováci podľa neho na dvojdňovom zjazde diskutujú o sociálnej situácii a sociálnom postavení ľudí. "Akým spôsobom zlepšiť situáciu, aby uverili, že budúcnosť má perspektívu a urobia niečo pre spoločnosť. To je základ toho, aby spoločnosť bola stabilná, aby tu ľudia ozaj dobre žili. K tomu treba dobré sociálne zabezpečenie, zvyšovať mzdy, dať ľuďom trošku nádej a inak sa k nim správať," zdôraznil predseda Rady OZ KOVO. Upozornil, že stav v spoločnosti sa mení a ľudia neriešia veci kompromisom, ale konfliktom. "A nie konfliktom o vec, ale konfliktom o človeka. A to je zlé. Potom tu narastá napätie, ľudia sa uzatvárajú do seba a neurobia nič viac pre spoločnosť, ktorá to potrebuje. Toto je jedna z hlavných tém, o ktorej chceme diskutovať. Ako zmeniť to, aby ľudia uverili, mali nádej a spravili pre seba aj pre spoločnosť niečo viac," uzavrel Machyna.


Kužmová si polepšila o tri miesta, Cibulková naďalej klesá

V prvej desiatke rebríčka WTA nastala jediná zmena.

LONDÝN. V prvej desiatke ženského svetového tenisového rebríčka WTA nastala jediná zmena, keď si piata Rumunka Simona Halepová vymenila šieste miesto s Kanaďankou Biancou Andreescuovou. Pozíciu líderky si udržala Austrálčanka Ashleigh Bartyová, druhá je Češka Karolína Plíšková a tretia Ukrajinka Jelina Svitolinová. Najlepšia slovenská singlistka Viktória Kužmová poskočila z 56. na 53. miesto. Druhá je Anna Karolína Schmiedlová na 128. pozícii, čo ale znamená zosun o 18 miest. Pokračuje prepad Dominiky Cibulkovej, keďže bývalá svetová štvorka nehrala súťažný zápas od mája, keď v 1. kole Roland Garros prehrala s Bieloruskou Arinou Sobolenkovou. Spadla tak o 50. miest na aktuálnu 159. pozíciu, pred ňou sú už aj 141. Jana Čepelová, resp. 147. Kristína Kučová.


OBJEKTÍVDo oceánu sa zrútil kus havajského ostrova

Pri zosuve pôdy lávovej delty Kamokuna sa zosunula aj turistická vyhliadková plošina.

Miesta, kde sa láva vlieva do oceánu, rýchlo sa ochladí a vytvorí novú časť pevniny sa nazývajú lávové delty. Láva z havajskej sopky Kilauea ešte do konca roka 2016 vytvárala 10,5 hektárovú lávovú deltu Kamokuna. Počas silvestrovskej noci sa ale väčšina, približne 9 hektárov, zrútila do vôd Tichého oceánu. Kolaps pevniny, ktorý začal o 14:00 lokálneho času a pokračoval do noci, rozvíril až 12-metrové vlny, do ovzdušia vyhadzoval sopečné skaly a nakoniec sa do oceánu zosunula aj turistická vyhliadková plošina. Aj napriek zákazu miestnych úradov do oblasti prekĺzo päť turistov, no nikomu sa nič nestalo. Správa národného parku, kde sa Kamokuna nachádza, by už v stredu chcela otvoriť novú plošinu pre návštevníkov, odkiaľ by mohli sledovať vlievanie lávy do oceánu. Lávové delty sú však podľa webu Gizmodo nebezpečné. Okrem hrozby zosuvu tiež pri strete lávy a slanej vody uniká do ovzdušia kyselina chlorovodíková a častice, ktoré môžu dráždiť pľúca, kožu a oči.


Fíni obvinili troch mužov, ktorí sa chceli pridať k militantom v Sýrii

HELSINKI. Fínski prokurátori obvinili troch mužov, ktorí chceli v roku 2012 a 2013 vycestovať do Sýrie a pridať sa k teroristickej organizácii. Ako v stredu oznámili, trojica pripravovala "zločin s teroristickým úmyslom" a bola podozrivá z financovania svojich aktivít s pomocou finančných prečinov. Jeden z mužov je zároveň obvinený z verbovania a výcviku spojeného s terorizmom. Všetri traja muži svoju vinu popierajú.Podľa fínskej tajnej služby z krajiny podľa odhadov odišlo v uplynulých rokoch niekoľko desiatok zradikalizovaných moslimov, ktorí sa pridali k členom teroristickej organizácie Islamský štát.


Na Ukrajinu prepravili ďalšie tony humanitárnej pomoci

Konvoj dopravil do regiónu 334 ton potravín, stavebného materiálu a hygienických prostriedkov.

KYJEV. Humanitárnu pomoc Medzinárodného výboru Červeného kríža (MVČK) dopravili do oblastí na východe Ukrajiny zmietaných ozbrojeným konfliktom, konkrétne do Doneckej oblasti, ktorú sčasti kontrolujú proruskí separatisti. Informovala o tom na webe ukrajinská pohraničná stráž. Konvoj 18 nákladných vozidiel dopravil do regiónu celkove 334 ton potravín, stavebného materiálu a hygienických prostriedkov. Medzinárodný výbor Červeného kríža, ktorý pomáha ľuďom v tejto oblasti už viac ako tri roky, sa chystá v tomto roku vynaložiť na humanitárnu pomoc v Doneckej a Luhanskej oblasti celkovo 60 miliónov dolárov. Podľa odhadov Organizácie Spojených národov (OSN) je na východe Ukrajiny odkázaných na humanitárnu pomoc asi 3,8 milióna občanov.


Idioti nemôžu voliť a podobne bizarné zvyky amerických volieb

Voliť sa dá aj z vesmíru, šialenci a idioti však hlas neodovzdajú ani na zemi.

WASHINGTON, BRATISLAVA. Jedna z najzvláštnejších prezidentských kampaní histórie. Práve takto celé mesiace nazývali svetové médiá či odborníci na americkú politiku obdobie, ktoré v utorok vrcholí hlasovaním Američanov o novom prezidentovi Spojených štátov. Zvláštne neboli len slovné prestrelky kandidátov na Twitteri či vyznanie toho, čo si jeden na druhom cenia, bola takou aj atmosféra v polarizovanej krajine. Ani v samotný deň volieb sa jej Spojené štáty nezbavia - rovnako ako niektorých zvláštnych nariadení či zvykov, ktoré počas volieb dodržiavajú. Na niektoré zvláštnosti sme si už tak zvykli, že už ani nie sú zvláštnosťami. Že sa v Spojených štátoch volí v prvý novembrový utorok po prvom novembrovom pondelku, môže Slovákovi na prvé počutie znieť trochu ťažkopádne. V skutočnosti však zákon vychádza z histórie, logiky aj praktickej stránky veci. Prečo november? Krajina bola kedysi prevažne agrárnou. V letných mesiacoch by sa roľníkom na ďaleké, niekedy vyše deň dlhé cesty za volebnými miestnosťami, chodilo len veľmi ťažko. Aj utorky v roku 1845 vyzerali ako dobrý nápad. Keď voliči vyrazili po nedeľnej omši, k voľbám dorazili akurát načas, píše portál ABC News. A prečo ten kostrbatý dodatok o prvom novembrovom utorku po prvom novembrovom pondelku? Američania sa zákonom chceli vyhnúť tomu, aby voľby pripadli na utorok prvého novembra, teda Sviatok všetkých svätých. To všetko tak v historickom kontexte vyznieva úplne pochopiteľne - na rozdiel od niektorých iných novodobých zvyklostí či zákonov, o ktorých píše BBC. Jedným z nich je napríklad obyčaj v niektorých mestách či celých krajoch Indiany, podľa ktorej sa v deň volieb prestane predávať alkohol. Žiaden zákon pritom nič podobné v súčasnosti nenariaďuje, je to jednoducho zvyk. Štát Ohio zas zakazuje, aby k volebnej urne pristúpili “idioti a šialenci”. Ani jedno z označení však nepoužíva ako vulgarizmus. Zákonodarci formuláciou odobrali možnosť voliť ľuďom s narušeným mentálnym zdravím. “Idioti a šialenci” z Ohia síce nemôžu, hlas však smú odovzdať tí, ktorí sa ani nenachádzajú na tejto planéte. Zákon totiž oprávňuje k hlasovaniu kozmonautov, ktorých počas volieb poslala NASA do vesmíru. Je možné, že novou súčasťou volebného dňa sa v Spojených štátoch stanú aj šteniatka. Tento rok sa pred volebnými miestnosťami v Pennsylvánii, Nevade, New Hampshire a Severnej Karolíne objavia po prvý raz, ak sa však osvedčia, možno sa aj z nich stane akási stálica. Politická skupina NextGen Climate predpokladá, že ak pred volebnými miestnosťami budú psy, prilákajú k volebným urnám mladých voličov. Najnovším bizarným zákonom je ten, ktorý sa venuje problematike fotenia selfie. Len týždeň pred voľbami devätnásť z päťdesiatich amerických štátov prijalo zákon, ktorý zakazuje fotodokumentáciu samého seba s volebným lístkom, píšu New York Times. Legislatíva sa v jednotlivých štátoch doteraz rôznila - v Kalifornii bolo doteraz kopírovanie a zverejnenie zločinom, v štáte New York len priestupkom. Zákony, ktoré to vymedzovali, mali často aj desiatky rokov. Práve preto nový zákon niektorí odborníci podľa považujú za spiatočnícke. Tvrdia, že do dnešnej spoločnosti prenáša to, v čo ľudia verili pred desaťročiami a vôbec neberie ohľad na to, aká je spoločnosť dnes. Podľa nich dnes predstavuje fotodokumentácia každodenných činností prirodzenú súčasť terajšieho života - a radia medzi ne aj volenie prezidenta Spojených štátov. Jedným z ďalších moderných výdobytkov amerických volieb sú aj digitálne “nálepky” vo viacerých jazykoch, ktorými môže človek svetu oznámiť, že svoj hlas už odovzdal. Deň pred voľbami ich spolu s oficiálnym hashtagom a emotikonom volieb predstavila sociálna sieť Twitter. Digitálne nálepky tak kopírujú nálepky zo skutočného života, ktorých pôvod je síce nejasný, ale popularita obrovská. Slová “Volil som” ľudia lepia na volebné urny, dvere volebných miestností, do autobusov či na dosky notesov. Vlastne prakticky kamkoľvek. A tento rok po prvý raz aj na svoje nástenky sociálnych sietí.


Vo veku 70 rokov zomrel český herec a režisér Jiří Ornest

PRAHA. Vo veku 70 rokov zomrel v nedeľu český herec a režisér Jiří Ornest, ktorý bol úzko spätý s pražskou divadelnou scénou. Informovala o tom jeho manželka, herečka Daniela Kolářová, ktorú cituje Český rozhlas (ČRo). Ornest pochádzal zo známej českej divadelníckej rodiny. Stál pri zrode mnohých alternatívnych divadelných projektov. Jeho domovskou scénou bolo Divadlo Na zábradlí. Ornest mal viac ako 20 rokov angažmán v Divadle E.F. Buriana a od roku 1991 bol členom súboru Divadla Na zábradlí. Tu pôsobil nielen ako herec, ale aj ako prekladateľ, autor a režisér. Uplatnil sa i ako textár a bohatá bola aj jeho spolupráca s rozhlasom. Vo filme dostal výrazné príležitosti napríklad v snímkach Hanele, Protektor, Golet v údolí či v komédii Mistři. Naposledy si zahral vo filme Masaryk. Objavil sa aj v seriáloch Terapie II. či Já, Mattoni. Bol držiteľom Ceny Alfréda Radoka.


Šafrankovi sa v Škótsku darí. Verí, že dostane pozvánku do reprezentácie

DUNDEE. Slovenský futbalista Pavol Šafranko sa teší z úspešnej sezóny, ktorú aktuálne zažíva na hosťovaní v škótskom druholigovom klube Dundee United. Kmeňový hráč dánskeho Aalborgu v súťaži nastrieľal už 9 ligových gólov a je aktuálne štvrtým najlepším kanonierom škótskej The Championship. Vďaka pôsobeniu v meste Dundee sa mu plní sen. "Hrať na Britských ostrovoch je môj dlhodobý sen a teraz sa mi sčasti plní. Pôsobím v Škótsku, síce v druhej lige, ale aj tá má svoju kvalitu. Navyše pravidelne hrávam a dávam góly." ,,Pomáha to tímu k bodom a víťazstvám, a to ma teší dvojnásobne," skonštatoval 24-ročný rodák zo Stropkova pre oficiálny web Slovenského futbalového zväzu (SFZ). Jeho United po 23 odohraných zápasoch figuruje na 3. mieste s 39 bodmi a šesťbodovým odstupom na vedúci Ross County. Cieľ klubu je jasný. "Dundee United je klub s obrovskou históriou a všetko iné ako postup do Premiership sa bude brať ako neúspech," doplnil Šafranko. V Škótsku dostáva mladý útočník viac priestoru ako v kádri Aalborgu, čo mu pomáha herne rásť. "Hrať pravidelne a celé zápasy je pre každého hráča to najdôležitejšie. Ukazuje sa to aj v mojom prípade. Gólovejšia sezóna už jednoducho musela prísť. To, že sa mi strelecky darí, pramení z dôvery od trénera a ďalších ľudí v klube. Následne ide hore aj sebavedomie," pokračoval Šafranko. Svojimi výkonmi sa dostal aj do širšej nominácie kouča slovenskej futbalovej reprezentácie Pavla Hapala. S ligovým výberom bol v januári pred dvoma rokmi na sústredení v Spojených arabských emirátoch, kde nastúpil proti Ugande (1:3) a Švédsku (0:6). Figuroval tiež v kádri reprezentácie SR do 21 rokov na ME 2017 tejto vekovej kategórie v Poľsku. "Verím, že si výkonmi vypýtam aj miestenku do užšieho kádra A-tímu. V kontakte s trénermi som stále. Asistent trénera Oto Brunegraf sa bol dokonca pozrieť aj na jednom mojom zápase. Po ňom sme sa stretli a porozprávali sa," uzavrel Pavol Šafranko.


Jurčo dominuje štatistikám AHL, v útoku spolupracuje s Čechom

Jurčo má v play off priemer viac ako bod na zápas.

CHARLOTTE. Hokejisti Charlotte Checkers sa ujali vedenia 2:1 na zápasy vo finálovej sérii play off zámorskej AHL o Calderov pohár. V treťom súboji série hráči Charlotte zvíťazili na ľade Chicaga Wolves 4:1 a slovenský útočník Tomáš Jurčo sa na tom podieľal dvoma asistenciami. Jurčo asistoval začiatkom druhej tretiny pri góle Jaka Beana na 2:0 a potom aj v 57. min Martinovi Nečasovi, ktorý pečatil na 4:1 pre Checkers. Jurčo ukončil zápas aj s tromi strelami na bránku a jedným plusovým bodom. Dvadsaťšesťročný útočník pôvodom z Košíc má vo vyraďovacej fáze skvelú bilanciu. V 16 súbojoch nazbieral 17 bodov (7+10). Jurčo je so 17 bodmi druhým najproduktívnejším hráčom celého play off, len jeho tímový kolega, Američan Poturalski získal o tri body viac. Košický rodák profituje z dobrej spolupráce s českým mladíkom Martinom Nečasom, ktorú vyzdvihol aj tréner Checkers. "Všetci týchto dvoch označujú za šikovných hráčov, ale sú platní aj v iných činnostiach. Dokončujú bodyčeky a Jurčo je vynikajúci v predbránkovom priestore, kde dokáže vždy niečo vymyslieť. Ak sú na ľade, môžeme sa pokúšať o pekné akcie, ale zároveň dokážeme streliť aj škaredé góly," uviedol pre klubový web kouč Mike Vellucci. Hráči Charlotte vstupovali do play off v pozícii suverénnych víťazov základnej časti a vo vyraďovačke potvrdzujú svoje kvality. Pochváliť sa môžu aj ojedinelou štatistikou. Ak v tejto sezóne viedli po druhej tretine, vyhrali všetkých 48 zápasov. "Máme dobrých brankárov, čo je podstatou tejto bilancie. Veľa sa však rozprávame o tom, aby sme držali puk v moci a dostávali ho do miest, kde potrebujeme. Trénujeme to a vďaka tomu, že máme šikovných hráčov, dokážeme rýchlo otvárať hru," dodal Vellucci. Ďalší duel finálovej série hranej na štyri víťazstvá je na programe vo štvrtok 6. júna opäť na klzisku Chicaga. Ak by Jurčo so Charlotte vo finále uspel, stane sa prvým Slovákom, ktorý získa dvakrát Calderov pohár.


Z asociačnej dohody s Úniou nič nemáme, povedal moldavský prezident Putinovi

Igor Dodon chce obnoviť strategické vzťahy s Moskvou, Moldavsku vraj chýba prístup na ruský trh.

MOSKVA. Nový prorusky orientovaný moldavský prezident Igor Dodon, ktorý v utorok pricestoval do Ruska v rámci svojej prvej zahraničnej cesty, vyjadril nádej na obnovenie "strategických" vzťahov Moldavska s Moskvou. Víťaz novembrových prezidentských volieb v Moldavsku, sa zaviazal obnoviť obchodné a politické vzťahy s Ruskom, ktoré ochladli po tom, ako Moldavsko v roku 2014 podpísalo asociačnú dohodu s Európskou úniou. Dodon sa vyjadril, že jeho krajina z tejto dohody "nezískala nič", práve naopak, stratila prístup k lukratívnemu ruskému trhu. Moldavský líder po dnešnom stretnutí s ruským prezidentom Vladimírom Putinom vyhlásil, že Moldavsko "nebude opakovať chyby z minulosti" a bude pracovať na opätovnom budovaní väzieb s Ruskom. Putin zas Dodona pochválil za prejavenie odvahy tým, že začiatkom januára navštívil moldavskú, medzinárodne neuznanú odštiepeneckú republiku Podnestersko. Týmto činom podľa Putina Dodon preukázal rešpekt k obyvateľom tohto regiónu a taktiež záväzok k vyriešeniu tohto dlhoročného konfliktu. Medzinárodne neuznané Podnestersko, kde šesťdesiat percent obyvateľstva tvoria Rusi a Ukrajinci, sa odtrhlo od Moldavska po rozpade Sovietskeho zväzu na začiatku 90. rokov, keď separatistov aktívne podporili ruskí vojaci. Konflikt si vyžiadal asi 1500 mŕtvych.


Orbánov dotazník proti Bruselu vyplnilo už cez pol milióna Maďarov

Maďarská vláda odmieta, žeby dotazníkom podnecovala nálady proti Únii.

BUDAPEŠŤ. Dotazník Stop Bruselu!, ktorý maďarská vláda rozposlala voličom, vyplnilo a poslalo späť už 600-tisíc Maďarov. Vo verejnoprávnom rozhlase Kossuth Rádió to v utorok povedal štátny tajomník úradu vlády zodpovedný za komunikáciu Bence Tuzson. Vláda rozposlala voličom formulár so šiestimi otázkami v rámci takzvanej "národnej konzultácie". Podľa slov Tuzsona dotazníky budú rozoslané všetkým občanom do 6. mája a do 20. mája budú môcť na ne odpovedať. Podpredseda Európskej komisie (EK) Frans Timmermans 26. apríla - pri príležitosti vystúpenia maďarského premiéra Viktora Orbána v europarlamente - detailne vyvracal tvrdenia, ktoré v dotazníku uvádza maďarský kabinet. EK označila otázky predložené na "konzultáciu" maďarským občanom za zavádzajúce. Tuzson v tejto súvislosti v utorok uviedol, že Brusel si otázky vysvetľuje zle. "Cieľom konzultácie je obnova Únie. Je to proeurópsky dotazník," zdôraznil. Poznamenal tiež, že Maďari v mnohom súhlasia s EÚ, avšak v otázkach migrácie či znižovania režijných nákladov domácností nemôžu ustupovať Bruselu. V dotazníku Zastavme Brusel! maďarská vláda tvrdí, že Brusel žiada zrušiť zníženie režijných nákladov domácností; že chce donútiť Maďarsko prijať nelegálnych migrantov; že nelegálni migranti prichádzajúci do Maďarska sú podnecovaní prevádzačmi a medzinárodnými organizáciami, aby konali v rozpore so zákonmi. V krajine vraj pôsobí čoraz viac občianskych organizácií financovaných zo zahraničia s cieľom zasahovať do vnútorných záležitostí a Brusel má napádať maďarské opatrenia na tvorbu pracovných miest a útočiť na Maďarsko aj pre znižovanie daní.


Výbor neprijal uznesenie k problematike syfilisu v Trebišovskom okrese

Blahová upozorňuje, že Slovensko je signatárom dohôd, ktoré vylučujú ignoráciu práv detí.

BRATISLAVA. Ľudskoprávny výbor Národnej rady SR mal v utorok prijať uznesenie, ktorým by vyjadril ľútosť nad tým, že sa maloleté deti venujú prostitúcii a že dôsledkom toho je rozširovanie nákazy syfilisu najmä v okrese Trebišov. Výbor však nebol uznášaniaschopný, keďže na ňom nebol v jeho závere prítomný nikto z koaličných členov výboru. Ako po skončení zasadnutia výboru povedala poslankyňa NR SR za SaS Natália Blahová, ktorá tému otvorila, stav je alarmujúci. Podľa Blahovej takýto vážny problém "členovia vládnej koalície nepovažujú za dôležitý. Výbor opustili koaliční poslanci mne z neznámeho dôvodu," uviedla.Blahová upozorňuje na to, že Slovensko je signatárom medzinárodných dohôd, ktoré vylučujú ignoráciu práv detí. "Čiže sme požiadali ministra vnútra, ministerku zdravotníctva, ministra práce, sociálnych vecí a rodiny, splnomocnenca vlády pre rómske komunity, aby nám prišli na výbor povedať, aké sú legislatívne, exekutívne, programové prípravy na to, aby sa ohnisko nákazy v okrese Trebišov začalo riešiť," povedala Blahová s tým, že ide o maloleté detí, ktoré žijú v extrémnej chudobe so zlými hygienickými návykmi, kde sa nákaza šíri rýchlo. Podľa nej situáciu nestíhajú riešiť orgány na lokálnej úrovni, preto treba situáciu riešiť na národnej úrovni. Je presvedčená, že je potrebné posilniť personálne kapacity odborníkov a cieleným programom eliminovať to, čo sa v okrese Trebišov deje. Regionálny úrad verejného zdravotníctva (RÚVZ) v januári informoval, že aktuálna epidemiologická situácia za rok 2017 vo výskyte ochorení na syfilis v okrese Trebišov je 108,4 prípadu na stotisíc obyvateľov. V SR bolo v roku 2017 hlásených 358 nových ochorení a v Košickom kraji 142 nových ochorení. V okrese Trebišov bola chorobnosť na syfilis prepočítaná na 100 000 obyvateľov 16-krát vyššia ako v SR. Ochorenie sa vyskytuje aj vo vekovej skupine do 18 rokov. V súvislosti s mediálne prezentovanými vyjadreniami lekárov o poskytovaní sexuálnych služieb maloletými vo veku sedem až 10 rokov začali už trebišovskí policajti vyšetrovanie vo veci podozrenia zo spáchania zločinu sexuálneho zneužívania.